text:
संगी हो जोहार लेवो,
गुरुवार, 10 दिसंबर 2009
सुभीता खोली के नवा चिंतन !!!
संगी हो जोहार लेवो,
प्रस्तुतकर्ता ब्लॉ.ललित शर्मा पर 7:42 am 5 टिप्पणियाँ
लेबल: छत्तीसगढ़
शनिवार, 5 दिसंबर 2009
रिकिम रिकिम के साहित सेवा अऊ, भोभला बर चना चबेना
संगी हो जय जोहार,
प्रस्तुतकर्ता ब्लॉ.ललित शर्मा पर 6:21 pm 8 टिप्पणियाँ
लेबल: अड़हा के गोठ
शनिवार, 24 अक्तूबर 2009
चित्रगुप्त हा घेरी-बेरी जोजियावत हे, यम के भंइसा अब ब्लाग बनावत हे.
ऍती भैंसा ला खोजत-खोजत मेहतरू हा बरातू ला भेंट पईस,राम-राम जोहार हुईस ता बरातू हा पूछीस-काय होगे मेहतरू भाई बिह्नियाच बिहनिया हलकान दिखत हस,काय अलहन होगे, मेहतरू किहिस -का बतावं बरातू भाई!जमराज महाराज हा कोरट जाये बर तेयार बईठे हवय,भैंसा ला बने मांज-धो के खवा पिया के पानी भरे ला गे रहेवं कोन जानी कहाँ मसकदिस लुवाठ हा,उही खोजत हवं गा,बरातू किहिस -भैंसा ला ता ये दे इही बाजार चौक मा भेंटे रेहेवं.पुछेवं ता किहिस वो दे लछमन के बाबु भुलाऊ हा कम्पूटर दुकान खोले हवय उंहा जात हवं,अईसने बतईस गा मोला बाकी ला तैं जान,मेहतरू हा दऊडत-दऊडत चित्रगुप्त मेर गिस अऊ किहिस महाराज भैंसा हा मिल गे हवय,चल जल्दी बाजार में हवय नहीं ते अऊ कौनो मेर रेंग दिही हमर मन के बुता ला ते आज जमराज महाराज बना दिही, चित्रगुप्त हा झटकून मेहतरू संग रेंग दिंस, बजार मा पहुचिस ता भैंसा ला अमर डारिस,बने भुलाऊ के कम्पूटर दुकान मा बईठे रहय माडिया के, चित्रगुप्त अऊ मेहतरू ला देखिस ते भैंसा हा "किहिस आव-आव तुही मन ला अगोरत रेहेवं में हा"!
चित्रगुप्त किहिस ते हा साले इंहा बईठे हस आके उंहा महाराज हा कोरट जाये बर तेयार बईठे तेहा इंहा माडिया के पगुरावत हस, भैंसा कथय-देख गा तैहाँ साले-ताले आनी-बानी के गोठ ला मत गोठिया,जैसे ते सेवक वईसने महू सेवक,ये दे तुम्हरे बुता ला बनाये बर आये हवं. काय बुता रे-चित्रगुप्त किहिस. तू मन कतका जमराज ला चुतीया बनावत हव तेखर भंडा फॉर करना हे कहिके इंहा इंटरनेट मा आये हवं, काली पंडरु हा किहिस बाबु एक ठीक नवा जिनिस आये हवय इंटरनेट मा अऊ भुलाऊ टूरा हा खोले हवय बजार मा ओमा काहीं भंडाफॉर करना हे ता जा,उंहा जा के बुलाग ला बनवा के अपन गोठ ला कहिबे तहां छाप दिही अऊ जम्मो दुनिया हा जान डारही,तेखरे सेती मेहा इहाँ आये हवं.
हमन काय चुतीया बनात हन रे?मेहतरू किहिस, तेहा चुतीया कथस देख मोर मनता हा भोगाही ता आने -ताने हो जाही,साले तेहाँ मोर खरी-चुनी ला लेग के अपन भैंसी ला खवा देथस, हरियर कांदी ला थे तेला अपन घर मा लेग जथस,काय अपन डौकी ला खवाथस के अपन दाई ला खवाथस,साले अऊ मोला पूछत हस काय चुतीया बनावत हस,काली रात के मोर पंडरु हा लंघन भूखन रही गे,अरे ओखर दाई मर गे ता का होगे में ता हवं ओला पोसे बर, मोर नाव ले खाए के पईसा देते जमराज हा तेला तुमन उडावत हव अऊ उही पईसा मा मेछरावत हव, डेढ़ कुंटल के सवारी ला बोहे -बोहे महू हा थेथर -मेथर हो जाथों,इहु ला काय सूझे हे जमराज ला भैंसा मा चढे के कौनो घोडा-मोडा लेतिस तेमे चढ़तिस ता भैंसा के सऊख करत हे,अऊ तेहा चित्रगुप्त बने हस तोरो मजा ला चीखाहूँ, ते काय नई करस, जमराज इंहा मुकदमा चलथे ता पेशी बढाये के पईसा,गवाही करा ले घलो अऊ मुद्दई करा ले घलो,दुनो डाहर ले खा बाबु,कौनो ला रोरव नरक के सजा सुनाथे तेखर फईले ला गायब कर देथस अऊ नरक वाला मन फाईल ला मांगथे ता नई मिलत हे कहिके मुजरिम ला इन्हें मजा करावत हस,तोरो अड़बड पोल हवय सब ला खोल के दुनिया ला जनाहूँ के तुमन घला भ्रष्ट हव,धरती के बीमारी इंहा तक ले लहुट गये,उहाँ के मनखे मन तुमन ला भगवान बना के पूजत हवय,इहाँ तुमन मोरे चारा दाना पानी ला खावत हव, में हाँ नई जांव अऊ एदे मेहतरू हा साले मोर नहवाये के साबुन ला अऊ माटीराख घलो ले जथे, जमराज ला कहिबे इही हाँ अपन पीठ मा बोह के लेगही ओला कोरट मा, जाओ तुमन हा, मोला तुमहर पोल ला बलाग मा खोलन दओ.
दुनो झन भैंसा के गोठ ला सुनिस तहाँ जम्मो दुनिया के आघू मा नगरा हो जाबो सोच के भैंसा के गोड ला धर लिस अऊ गोहार पारत किहिस "आज अईसन गलती नई होय भैंसा महाराज हमन ला माफ़ी दे दे ये छापे छापे के अलहन बुता ला झन कर" बोलो ना रे अभी ता तुमन साले-माले कहत रहेव अऊ अभीचे गोड ला धरत हव, छापों का ? नई -नई भैंसा महाराज अईसन झन कर गा, ते जौन कहिबे तौन मान लेबो हमन-चित्रगुप्त रोंवासी हो गे, ता फेर ठीक हे मोर थोकिन सरत हे तेला मने ला पड़ही. ले बता ददा बता-मेहतरू किहिस, पहिले बात मोर कोठा मा गोबर कचरा के सफाई दू-दू घंटा मा होना चाही,मोर कोठा मा पंखा-अऊ ऍसी होना चली, रोज हरियर कांदी अऊ बने अकन खरी चुनी होना चाही,मोर नहाये बर फुव्वारा के बेवस्था होना चाही, अऊ देख रे मेहतरू डेटोल के साबुन मा रोज मुंधरहा अऊ संझकरहा बने घंसर-घंसर के नहवाबे, अऊ मोर पंडरु बर तोर भैंसी के दूध के बेवस्था करबे-मंजूर हे ता बताव -भैंसा हा किहिस, चित्रगुप्त अऊ मेहतरू पहटिया दुनो झन गोड ला धर के किहिस -मंजूर हवय हम ला अऊ आप मन रिस ला छोडोव्, हमर संगे चलव जमराज हा अगोरत हे,अड़-बड बेरा होगे खिसियात हो ही, खिसियाही तू मन ला मोला काबर खिसियाही, अऊ मोला कांही किहिस ते तुमहर जम्मो भेद ला फेर ओखरे आघू मा बफल दू हूँ . ले ओपार ला में बना लू हूँ ते चल-चित्रगुप्त किहिस, में हा ता चलत हवं फेर जान लुहू ना महू हा छापे ला जान डारे हवं, अईसे कहिकी भैंसा हा रेंगिस.
संगी हो कईसे लागिस हमर भैंसा के छ्पाई हाँ? बने बताहू.चिठ्ठी, इ मेल, अऊ टिपणी ले.....
आपके गंवईहा संगवारी
ललित शर्मा
अभनपुरिहा
प्रस्तुतकर्ता ब्लॉ.ललित शर्मा पर 7:30 pm 5 टिप्पणियाँ
लेबल: बियंग ललित शर्मा
सोमवार, 19 अक्तूबर 2009
जइसन के मालिक लिये दिये, तइसनेच देबो असीस
आप मन के
गंवईहा संगवारी
ललित शर्मा
अभनपुरिहा
प्रस्तुतकर्ता ब्लॉ.ललित शर्मा पर 12:09 pm 2 टिप्पणियाँ
लेबल: "ललित शर्मा", अड़हा के गोठ
बुधवार, 14 अक्तूबर 2009
ये दे पटवारी ला फेर छरे हे, काबर कि रावन नई जरे हे
आपके
गंवईहा संगवारी
ललित शर्मा
प्रस्तुतकर्ता ब्लॉ.ललित शर्मा पर 12:33 pm 1 टिप्पणियाँ
लेबल: "ललित शर्मा", अड़हा, बियंग
शनिवार, 10 अक्तूबर 2009
नई उतरिस बिच्छी के झार-पटवारी साहेब ला परगे मार
प्रस्तुतकर्ता ब्लॉ.ललित शर्मा पर 10:10 am 4 टिप्पणियाँ
लेबल: बियंग, ललित शर्मा
रविवार, 4 अक्तूबर 2009
अड़हा बईद परान घाती-पटवारी साहेब ला पर गे फांसी
संगी हो काली पटवारी भईया के डाक्टरी ला देखबो, आज के कथा के इही मेर बिसराम हे
गंवैय्हा संगवारी
ललित शर्मा
अभंपुरिहा
प्रस्तुतकर्ता ब्लॉ.ललित शर्मा पर 4:59 pm 6 टिप्पणियाँ
लेबल: बियंग, ललित शर्मा
मंगलवार, 29 सितंबर 2009
फोकट के गियान- झन दे सियान - पटवारी भईया के गोठ बात
संगी हो जोहर लओ
काली के गोठ ला आगे बढ़ावत हौं संगी हो, हमर पटवारी भैया के किस्सा नई सिराय हवे, एखर तो एक ले एक किसा हवे, पटवारी ला पढ़े के बहुत सौउंख हवय, सबे तरह के पुस्तक ला पढ़थे, पुस्तक पढ़ना घलो एक ठक बीमारीच आये, घर ले पटवारीन हाँ बाजार भेजते साग ले बर, ता बूजा हा साग के पईसा के पुस्तक बिसा डारथे, रेलगाडी मा जाथे ता बिदाउट जाथे, साधू के बाना ला लगा के भेस बदल के चल देथे अऊ टिकिस के पईसा के पुस्तक बिसा ले थे, घर के सबो झन एखर ले अब परसान होगे, दिन रात बइहा भुतहा कस गियान बांटे के उदिम लगावत रहिथे, एक घावं का हुईस का बताओं संगी हो बताये मा घलो सोचे ला परत हवय, ओखर मन मा पुस्तक पढ़े के गियान आगे के गुण तीन रंग के होते, सत+तम अऊ रज, मांस मदिरा अऊ भोग तमोगुन मा आथे, पटवारी हा सोच डारिस ये दे तो बड़ गियान के बात हवय एखर परचार परसार होना चाही, ता कईसे करे जाय, एक दिन बिहानियाच बिहनिया दारू भट्ठी के आघू मा खड़े होगे जौउन भी पी के आवय तेला धर के दारु के अवगुन समझावे, दरुहा मन ओखर गोठ ला धियान नई दे के रेंग देवैय, अऊ कहय"पटवारी है अतका बईहा हो जाही हमन सोचे नई रेहेन गा, पहीले पहील रद्दा मा रोक के गोठियावे, ये दे अब भट्ठी तक अमरगे,हलाकान कर डरे हे गा," दू दिन ले सरलग इही बूता चलिस भट्ठी में गिराहिक आना कमती होगे, भट्ठी के गल्ला हा खंगती होगे, ठेकेदार ला जब एखर बूता के पता चलिस ता अपन पंडा मन ला चमकईस" साले अईसे मा ता तुमन मोला बोर डारहु नई बचावव ओला सुधारो रे,' आघू दिन पटवारी हा फेर भट्ठी पहुँचगे, पंडा मन ओला देखिस त किहिस "आ भईया घाम लागत होही ऊँहा काबर खड़े हस गा"अईसे कहिके भीतरी मा लेगिस अऊ नगद छरिस, मार ला देखिस ता पटवारी बाहिर भागे के कोसिस करिस ता भट्ठी के मुहाटी मा दरुहा मन (जेन ला गियान बांटे रिहिस) ठेंगा धरके खड़े रहय उहू मन मौउका का फईदा उठईस भका-भक इहु मन दिस, बहिती गंगा मा अपन हाथ धो डारिस, लटे-पटे पटवारी हा बांचिस अऊ जी पिरान ला देय के पुलिस थाना भागिस, मुड़ कान फ़ुट गे रहे, पुलिस हा समझईस "ये दे गियान हा दरुहा मनखे मन बर नइये भईया, जगा देख के गियान बांटे जाथे, तीन महिना ले खटिया मा परे रिहिस बिचारा हा, बने बूता करे ला सोचिस अऊ अलकरहा मा फंस के हाथ गोड़ ला टोरईस, तीन महिना बाद खटिया ले उठिस त सोचिस अइसने सोझे परचार मा साले मन हा मार मार के धुर्रा बिगार डारिस, बने दूसरा रद्दा खोजे जाय, जौउन मेर ओखर घर हे तौउन मेर चारो मुड़ा घला दरुहा मन रहिथे, त का करिस अड़बड़ अकन सद्वचन दारू अऊ दरुहा मन के खिलाफ में बना डारिस, अऊ येदे ला सबके कोठ मा लिखहूँ त बने परचार होही कहिके अपन मन मा सोच डारिस, दिन मा लिखहूँ ता जम्मो कालोनी हा जान डारही कहिके रात के लिखे के बिचार करके गेंरु अऊ अमली के काड़ी के जुगाड़ कर डारिस, रात के १२ बजे सद्वचन के लेखन कारज ला चालू करिस एके ठक कोठ मा लिखे रिहिस तभे आरो होगे पारा वाला मन जग गे अऊ अंधियार मा चोर समझ के बने ठठा डारिस, हमन पहुचेन ता चीन्ह के छोडायेन पटवारी भईया हे कहीके, एक घांव गियान बांटे के चक्कर मा लहुट के फेर खटिया मा चल दिस.
आपके
गंवईहा संगवारी
ललित शर्मा
अभंपुरिहा
प्रस्तुतकर्ता ब्लॉ.ललित शर्मा पर 7:44 am 6 टिप्पणियाँ
गुरुवार, 24 सितंबर 2009
बियंग -पईधे गाय कछारे जाये-पटवारी साहेब ला कोन समझाये
संगी हो जोहार लेहु ना,
आज हमर पटवारी भईया के किसा ला सुनव, देखथवं मेहा आज कल समाज सेवा बड चालू होगे हवय, जहाँ देखबे उहां समाज सेवा,ये दे समाज सेवा हा एक ठक बहुत बड़े बीमारी हवय, छुतहा रोग हे,कई झन बड सौख ले करथे कई झन अपन जी पिरान ला बचाए बर करथे,हमर एक झन मयारू मितान हवय,हमन ओला पटवारी भइया कहिके बलाथन, उहू ला समाज सेवा के बीमारी धर डारे हवय, आज कल संस्कार अऊ सेवा,लईका मन ला सुधारे के गोठ,अऊ नाना परकार के गियान फोकट में बाटंत रहिथे,जम्मो गांव भर के मनखे मन ओखर ले अब डराय ला चालू होगे,ओखर समाज सेवा हा,ओखरो बर एक ठक बीमारी होगे हवय नइ कहीही त ओला चैन नई परय,कही दिस त लोगन मन समझ नइ परय,देह हा दुबरागे हवय आंखी हा खुसर गे हवय समाज ला सुधारे के संसो मा दिन रात चैन नइ परय, समाज सेवा हा महामारी होगे,घर मा जाथे त डउकी हा चमकात हे,लईका मन ला समझाथे त ओ मन नई समझे,बड़ा परेशानी मा परगे बपरा हा,ये दे बीमारी के पाछु मा एक ठन कहानी हवय के काबर ओला बीमारी हा धरिस,वो हा सरकारी नौकरी में लगिस त बने पद पा गे,अऊ पटवारी के नौकरी,चित भी ओकरे अऊ पट भी ओखरे चारो मुडा ले पईसाच पईसा,अब ओखर घर मा चंदा मंगईया के लेन लगे रहय, कभू पत्रकार,त कभू गणेस चंदा,त कभू धर्मसाला के चंदा,त कभू सरकारी चंदा, दिन रात हलाकान होगे.
जोहार लेव संगी हो .
आपके
गंवईहा संगवारी
ललित शर्मा
(कार्टून : त्र्यंबक शर्मा जी से साभार) ,
प्रस्तुतकर्ता ब्लॉ.ललित शर्मा पर 6:17 pm 8 टिप्पणियाँ
लेबल: बियंग, ललित शर्मा
मंगलवार, 22 सितंबर 2009
किसिम किसिम के गोठ अऊ...... भोभला बर चना चबेना
संगी हो जय जोहार,
प्रस्तुतकर्ता ब्लॉ.ललित शर्मा पर 8:46 pm 3 टिप्पणियाँ
लेबल: अड़हा, बियंग, ललित शर्मा
रविवार, 20 सितंबर 2009
जय जय ३६ गढ़ महतारी
प्रस्तुतकर्ता ब्लॉ.ललित शर्मा पर 10:30 pm 1 टिप्पणियाँ
लेबल: ३६ गढ़, ललित शर्मा


c: text/html

text:
छत्तीसगढ़ राज बने के बाद अउ खास करके छत्तीसगढ़ी ल ये राज म राजभाखा के दरजा मिले अउ छत्तीसगढ़ राजभाषा आयोग के स्थापना होय के बाद छत्तीसगढ़ी लेखन ह भरदरागे हवय। अब उहू मन छत्तीसगढ़ी म लिखे बर धर लिए हें, जे मन कभू हमन ल संकीर्ण अउ राष्ट्रभाषाद्रोही होए के आरोप लगावत राहंय। फेर ये भरदराये लेखन म इहू देखब म आवत हवय के लोगन कतकों शब्द मनला बिगाड़ के या फेर आने-ताने लिखत हावंय।
खास करके मोला अइसन देखे बर ए सेती मिलथे काबर ते मैं कई ठन पत्र-पत्रिका मन के संपादन के बुता म कोनो न कोनो किसम ले जुड़े रहिथंव। एकरे सेती जुन्ना साहित्यकार मन के संगे-संग नवा-नेवरिया मन के लेखन अउ उंकर शब्द चयन के पाला मोर संग परत रहिथे। अलग-अलग क्षेत्र के लोगन के अलग-अलग शब्द चयन संग घलोक मुठभेड़ होवत रहिथे। तब लागथे के अभी तक एकर मानक रूप के निर्धारण या पालन काबर नइ हो पाय हे, जेमा जम्मो क्षेत्र के लोगन एके किसम के शब्द मन के उपयोग कर लेतीन?
उदाहरण खातिर मैं अइसन मनखे के लिखे शब्द अउ वाक्य ल ए मेर रखना चाहत हंव, जेकर छत्तीसगढ़ के संगे-संग देश भर म एक भाषा-वैज्ञानिक के रूप म चिन्हारी हवय, अउ वो हें- डॉ. विनय कुमार पाठक। संगी हो, मैं कोनो नवा-नेवरिया लेखक के लिखे ल जान-बूझके उदाहरण के रूप म नइ रखना चाहंव, काबर ते वोकर लेखन म अंगरी उठाये के अबड़ अकन ठउर मिल सकत हे।
छत्तीसगढ़ राजभाषा आयोग के प्रांतीय सम्मेलन 2014 के स्मारिका के पृष्ठ क्र. 10 म डॉ. विनय कुमार पाठक के एक लेख छपे हे, शीर्षक हे- 'छत्तीसगढ़ के चिन्हारी : भाषा-साहित्य के जुबानी"। ये लेख के शुरुवात ल बने चेत लगाके पढ़व, काबर ते हम एकरे ऊपर चरचा करबो। लिखे गे हे- 'छत्तीसगढ़ी साहित्य भारतेंदु युग ले ओगर के आज के इक्कीसवीं सदी के चौदा बछर म हबरगे हे।"
अब ये वाक्य ऊपर मोर दू-तीन ठन प्रश्न हवय, आपो मन जुवाब दे के कोशिश करहू। सबले पहला प्रश्न- छत्तीसगढ़ी साहित्य संग भारतेंदु के का संबंध हे? का हिंदी या खड़ी बोली के भारतेंदु के पहिली ले छत्तीसगढ़ी म लेखन होवत नइ आवत हे? हमर इहां लोक साहित्य के जेन खजाना हवय वो ये बात ल सिद्ध करथे के भारतेंदु के पहिली ले छत्तीसगढ़ी म लेखन होवत आवत हे। लोक साहित्य के अथाह खजाना दू-चार बछर म नइ सिरज जाय, एकर बर हजारों साल के लंबा दौर ले गुजरना होथे।
हमर इहां के विद्वान मन छत्तीसगढ़ी के पहला प्रयोग आज ले 600 साल पहिली सन् 1497 म चारण कवि बलराम राव खैरागढ़ वासी ले करे के उदाहरण देथें-
लक्ष्मीनिधी राय सुनौ चित्त के गढ़ छत्तीसगढ़ न गढैय़ा रही
मरदूमी रही नहीं मरदन के फेर हिम्मत ले न लड़ैया रइही।।
एकरो ले आगू बढिऩ त छत्तीसगढ़ी के जुन्ना रूप ल दंतेवाड़ा म सन् 1703 अउ वोकर कोरी भर पाछू आरंग के अभिलेख म घलोक देखे के बात कहे जाथे। संत कबीर के शिष्य अउ वोकर समकक्ष धनी धरमदास के 'जामुनिया के डार मोर टोर देव हो...Ó जइसन रचना मनला घलोक छत्तीसगढ़ी के जुन्ना रूप के उदाहरण खातिर देखाये जाथे। त फेर एला भारतेंदु युग ले ओगरे के बात काबर कहे जाथे? कहूं ये ह छत्तीसगढ़ी ल भारतेंदु माध्यम ले हिंदी के पिछलग्गू बनाय के प्रयास तो नोहय?
मोर दूसरा प्रश्न- 'छत्तीसगढ़ी साहित्य भारतेंदु युग ले 'ओगर" के..." का साहित्य या भाखा ह 'ओगरथे"? ओगरना, पझरना, निथरना, बोहाना जइसन शब्द ल हमन कोनो तरल पदार्थ, जइसे- पानी या पछीना खातिर प्रयोग करत रेहे हावन के वो कुआं या झिरिया ले तुरते पानी 'ओगरे" ले धर लिस गा। फेर भाखा या साहित्य खातिर हम कभू 'ओगरे" शब्द के प्रयोग न सुने रेहेन न करे रेहेन। का कोनो फलाना घर लइका ओगरे हे कहि देही त हमन मान लेबो? हर शब्द के प्रयोग के अपन मरजाद हे, वोला वोकरे अंतर्गत करे म सुहाथे। जिहां तक भाखा या साहित्य के बात हे, त एकर खातिर 'उद्गरथे" शब्द के उपयोग ह जादा अच्छा लाग सकथे। काबर भाखा या साहित्य के जनम होथे, उत्पत्ति होथे। वो उद्गरथे।
मोर तीसरा प्रश्न- 'छत्तीसगढ़ी साहित्य..... आज के इक्कीसवीं सदी के चौदा बछर म हबरगे हे।" सुरता रखव- 'हबरगे हे"। मोला लागथे के इहां 'हबरगे" शब्द ह वतका अच्छा नइ लागत हे, जतका 'संघरगे" जइसे कोनो शब्द ए जगा लिखे जातीस। बिलासपुर अउ रायगढ़ क्षेत्र म पहुंचे खातिर 'हबरना" शब्द के प्रयोग करे जाथे, फेर रायपुर अउ दुरुग क्षेत्र म 'हबरना" शब्द ल ए रूप म स्वीकार नइ करे जाय।
मोला जिहां तक थोक-मोक जानकारी हे तेकर अनुसार रायपुर-दुरुग के छत्तीसगढ़ी ल ही गुनिक मनखे मन मानक रूप म अपनाये के गोठ करथें। वइसे भी कोनो भी भाषा के मानक रूप वो क्षेत्र या राज के राजधानी के भाषा ल मानक रूप माने जाथे। जिहां तक भाषा के मिठास के बात हे, त पूरा छत्तीसगढ़ के हर क्षेत्र के भाषा, शब्द अउ उच्चारण गुरतुर हे। तभो ले मानक रूप तो राजधानी के ही भाषा ल माने जाही। डॉ. विनय कुमार पाठक के छवि एक भाषा-वैज्ञानिक के हवय त उंकर ले अइसन शब्द प्रयोग के आशा करे जाथे, जेला चारोंखुंट स्वीकारे जाय।
आजकल दू गोडिय़ा, चरगोडिय़ा जइसन शब्द के प्रयोग दोहा अउ मुक्तक शैली के पद्य लेखन खातिर करे जावत हे, एहू ह मोला बने नइ लागय। हमर इहां लोक परंपरा म दू गोडिय़ा, चरगोडिय़ा जइसे शब्द मन के प्रयोग जानवर मन खातिर करे जाथे। कविता के कोनो रूप खातिर नहीं। हमर इहां लाईन या पंक्ति खातिर डांड़ शब्द के प्रयोग करे जाथे, त अइसन रचना मनला दू डांड़, चार डांड़ काबर नइ कहे जाय?
कोनो-कोनो संगी मन धन्यवाद के छत्तीसगढ़ी अनुवाद पूछथें, कोनो स्वागत हे के विकल्प पूछथे, त मोला बड़ा अचरज लागथे। हमन ल इहां ेए बात जानना जादा जरूरी हे संगी हो, के छत्तीसगढ़ी लेखन खातिर पहिली इहां के संस्कृति, परंपरा, लोकाचार अउ लोकव्यवहार ल जानना जादा जरूरी हे। तभे लेखन म छत्तीसगढ़ी के आत्मा दिखही। नइते फर्जी भाषा वैज्ञानिक मन के चक्कर म छत्तीसगढ़ी लेखन छदर-बदर हो जाही।
धन्यवाद काबर दिए जाथे? हमर खातिर कोनो अच्छा बुता करथे तब ना? फेर छत्तीसगढ़ी म जुच्छा धन्यवाद कहे के परंपरा नइए, भलुक हमर इहां एकर बदला म शुभकामना दे के परंपरा हे। जब कोनो हमर हित के काम करथे, त हम वोला सिरिफ धन्यवाद कहिके नइ टरका देवन, भलुक वोकर बदला, बने करे बाबू, भगवान तोर भला करे जइसे शब्द के माध्यम ले शुभकामना देथन। अइसने स्वागत शब्द के बात हे। त हमर इहां जब कोनो हमर घर आथे त वोला जुच्छा आना गा तोर स्वागत हे नइ कहे जाय, भलुक हमर इहां जोहार करे जाथे। जोहार संग भेंट शब्द के प्रयोग करे जाथे। एला जोहार-भेंट करना कहिथन।
संगवारी हो, ए ह छोटकुन उदाहरण आय के छत्तीसगढ़ी लेखन ल बने चेत लगा के करे जाय। छत्तीसगढ़ी के नांव म कुछ भी नइ लिखे जाना चाही। एकर ले हमर भाखा-साहित्य के हिनमान होये के संभावना रहिथे। मोर वोकरो मनले अरजी हे, जेमन शब्द ल बिगाड़ के लिखत रहिथें। जइसे संस्कृति ल संसकिरिति, शब्द ल सब्द, सुशील ल सुसील, ऋषि ल रिसि आदि-आदि। मैं ये सिद्धांत के पोषक आंव के हमन जब लेखन खातिर नागरी लिपि ल आत्मसात करे हावन त वोकर जम्मो शब्द (अक्षर / वर्ण) मनके प्रयोग ल घलोक करन। वोमा कोनो किसम के छेका-बांधा झन करन।
सुशील भोले
म.नं. 41-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 98269-92811, 80853-05931

robotstxt: allowed

filter: keep


text:
दारु संस्कृति म बूड़त छत्तीसगढ़
हमर छत्तीसगढ़ ह कौसिल्या दाई के मईके हरे।जौन राम ल जनमदिन जेन मरयादा पुरुसोत्तम होईन। राम कृष्ण के खेलय कूदय छत्तीसगढ़ के कोरा सुघ्घर अऊ पबरित रहीस।आज अईसे का होगे कि अईसन छत्तीसगढ़ म दारु संस्कृति ह पांव लमावत हे। छट्ठी बरही , जनमदिन ,बरसी,सगई, बर-बिहाव, नौकरी लगे,परमोसन, तीज-तिहार, मेला-मड़ई,सबो बेरा म मंद दारु अपन परभाव देखाथे। मैं एक घर छट्ठी म गय रहेंव। मंझनिया भातखाय के बेरा सबोझन ल बलाईस, छत म टाटपट्टी जठा के छत्तीसगढ़िया रेवाज म बईठारिस। पतरी बांट के बरा, सोंहारी, तसमाई, छोले पोरस दिन ,पाछू-पाछू पानी पियाय के अड़बड़ अकन डिस्पोजल गिलास म मंहुवा दारु ल रेंगाईस।मैं कहेंव ये का करतहव जी , जौन ल लुकाय के हरे ऊही ल सम्हेरा म लानथव। घर के सियान कहीस-तोला नई बनत हे त ओदे खोली म चल दे,हमर गांव म चलन हे,अईसन नई करबो त हमला गरीब अऊ कंजूस कही। हमर इज्जत के सवाल आय? मैं चुप होगेंव अऊ आगेंव। संझा परोसी के साढ़ू गांव ओकर बेटी के सगई कारयकरम म गयेंव।उहां के रंगढंग ल देखके बईहागेव।जतका बरतिया सगा आय रहिन ओमा पांच-सात झन ल छोड़ के सबो झन माते राहय। नेग जोग बने बने निपटिस ।जेवन करे के बेरा जेवनास म झगरा मातगे।बरतिया मन दारु के फरमाईस कर दिस,तभे जेवन करबो कहीस। परोसी के साढ़ू सादा मनखे फेर नवा सगा के मानगऊन करे म लग गे।तीन दिन पाछू अईसने जब ओ बात ल सुनेंव त मोर हिरदे ल धक्का लागगे जब पोस्ट मार्टम कराय चीरघर आय मुरदा के घरवाले ल कम्पोटर अऊ डाक्टर ह दारु के बेवस्था करेबर चेताईस। आज अईसने किसम के दारु संस्कृति चलत हे।
गुरुजी इस्कूल म दारु पी के जावत हे। डाक्टर ह अस्पताल म, सरकारी दफ्तर म बाबू, चपरासी, अधिकारी मन मुंहूं ताकत रहिथे चारा फेंकथे कोन फंसही। नेता मन वोट बर दारु बांटथे। सांस्कृतिक अऊ खेलकूद के आयोजन म घलो चलथे। पबरित रामायन गवईया मन पी खा के मंच म चढ़थे। लईका, जवान, सियान इहां तक कि अब हमर महतारी मन घलो पीयेबर सीखत हे,टी वी देखदेख के।दारु पियाई ल आजकल के फैसन मानथे। मंद दारु पीये ले नुकसान ही होथय।सड़क दूरघटना म दारु के बहुत बड़ योगदान हे। सबोझन जानथे दारु पीये अऊ पियाय ले आज तक काकरो नई बनिस ऊपर ले भाई भाई म झगरा।गांव म झगरा,मारपीट हो जाथे। परिवार ले परिवार टूट जाथय।नत्तागोत्ता के आनाजाना छूट जाथय ।लोग लईका के भविस्य बिगड़ जाथे। फेर हमर छत्तीसगढ़ ले दारु संस्कृति ल कब दुरियाही। गांव गांव म नारी- महतारी मन संगठन बनाके भट्ठी ल अपन गांव ले दुरिहाय के उदीम करत हे तौन एक सराहनीय बुता आय एमा हमला जुरमिल के संग देयबर परही। अपन अपन जात समाज म जोर देके कहे बर परही कि दारु संस्कृति ल जेन नई छोड़ही ओकर जात समाज ले नत्ता टूट जाही, तभे हमर सपना के छत्तीसगढ़ बनही।
हीरालाल गुरुजी “समय”
छुरा,जिला- गरियाबंद


text:
छत्तीसगढ़ राज बनगे अब छत्तीसगढ़ी भासा बर आंदोलन होवत हावय, विधानसभा ले लेके सड़क तक लड़ई चलत हे। स्कूल-कालेज म पढ़ाय के उदीम घलो होवत हावय फेर मामला ह हर घांव अटक जाथे।
कोनो भी राज के विकास बर उहां के भाखा-बोली के खास महत्व हे ए बात ल छत्तीसगढिय़ा मन ह कब समझही। जब तक अपन भाखा के इज्जत नहीं होही देश दुनिया म राज के इज्जत कइसे होही। गांव-गांव म रहवईया मन म हीन भावना आ जथे के वोला हिन्दी अऊ अंग्रेजी बने ढंग के नई अवय। अऊ जब कखरों म हीन भावना आ जथे त न वो ह बने ढंग के गोठियाय सकय न अपन परेशानी ल बताय सकय। तभे त अफसर मन तीर बोले म हिचकथे।
एखर सेती हमर मानना हे के जब तक छत्तीसगढ़ी ह सरकारी काम काज के भासा नहीं बनहीं छत्तीसगढिय़ा मन के विकास होना मुश्किल हे।
अतका छोटे से बात ल इहंा के नेता मन काबर नहीं समझय। वो मन काबर छत्तीसगढ़ी ले भागत हे। तउन समझ म नहीं आवय। वोट पाय बर छत्तीसगढ़ी बोलही अऊ जीत जही तहां ले मनमाने हिन्दी अंग्रेजी झाड़थे।
मोला हेमलाल के पीरा ह आज ले सुरता हे। बपरा ह नवा नवा सरपंच बने रीहिस। गांव के विकास के ओला अड़बड़ चिंता रीहिस। गांव के समस्या ल ले के मंत्री तीर गीस। मंत्री ह छत्तीसगढिय़ा हे फेर हेमलाल तीर अइसे हिन्दी झाड़त रीहिस के ओखर जी खिसियागे। सीधा सीधा कही दिस देख गा वोट मांगे बर आथस त छत्तीसगढ़ी म गोठियास आरस मंत्री बन गेस त तोर पॉवर हे अतेक बाढ़ गे। मोरेच तीर हिन्दी झाड़त हस अइसने तोर हाल रही त तोर नेतागिरी ह कब सिराही तहीं गम नहीं पावे।
उहां ले आके हेमलाल ह गांव वाला मन तीर अपन पीरा ल कतका नहीं गोठियाय रीहिस। अऊ आज हेमलाल के बात ह सिरतोकेच होगे। मंत्री ह चुनाव हार गे। ओखर अता पता नहीं हे।
रमन सरकार के हैर्टिक के शपथ ग्रहण म हिन्दी म हावथ लेवत देख आज मोला हेमलाल के गोठ-बात ह सुरता आगे। एक झन बृजमोहन अग्रवाल ल छोड़ कोनो छत्तीसगढ़ी म शपथ नहीं लीन। जेन बृजमोहन अग्रवाल ल सब झन परदेशिया कथे तेन ह छत्तीसगढ़ी म शपथ लीन अऊ जेन मन ह छत्तीसगढ़ी के नाम देश दुनिया म करना चाही तउन मन ह हिन्दी झाड़त रीहिन।
मैं ह हिन्दी भासा के विरोधी तो हंव न मोला हिन्दी बोलईया मन ले कोनो दिक्कत हे। हमर देश के भासा हे फेर मे हा अतका जानथौ के जेन ह अपन भासा के इज्जत नहीं करय वो भासा ह त समाप्त होही जथे ओखर संस्कृति ह घलो नस्ट हो जथे। अऊ वो ह इतिहास म पेढ़ के लइक रही जथे। जेन ह अपन भासा के इज्जत नहीं करय ओखर ईज्जत चलो कोनो नहीं करय।
अऊ इही हाल छत्तीसगढिय़ा नेता मन के रही त छत्तीसगढ़ के विकास कइसे होही। हमर जीयो अऊ जीयन दो के संस्कृति के का होही तेखर सेती समय रहत चेतावत हौ बाद म पछताय के सिवाय कुछु नहीं बाचहीं।


text:
साकेत साहित्य परिषद् सुरगी ह पीछू पंदरह बरस ले सरलग अपन सालाना कार्यक्रम म कोनों न कोनों महत्वपूर्ण विषय ल ले के विचार गोष्ठी के आयोजन करत आवत हे। निर्धारित विषय ऊपर केन्द्रित स्मारिका के प्रकाशन घला करे जाथे। विषय विशेषज्ञ के रूप म आमंत्रित विद्वान मन गोष्ठी म विचार मंथन करथें। इही सिलसिला म 23 फरवरी 2014 में गंडई पंडरिया म छत्तीसगढ़ी हाना ल ले के विचार गोष्ठी के आयोजन करे गे रिहिस। गोष्ठी म डॉ.विनय पाठक, डॉ.गोरेलाल चंदेल, डॉ.जीवन यदु, डॉ.पीसी लाल यादव, डॉ.दादूलाल जोशी जइसे विद्वान मन के अनमोल विचार सुने बर मिलिस। गोष्ठी अउ ये मौका म प्रकाशित स्मारिका के सब झन प्रशंसा करिन। आगामी गोष्ठी 22 फरवरी 2015 म प्रस्तावित हे (तिथि म बदलाव संभव हे)। परिचर्चा के विषय होही - ’लोक साहित्य म लोक प्रतिरोध के स्वर’।
छत्तीसगढ़ ह लोकसाहित्य के मामला म समृद्ध हे। विभिन्न प्रकार के लोकगीत, लोककथा, लोकगाथा, लोक परंपरा म प्रचलित प्रतीक चिह्न अउ हाना; जम्मो ह लोकसाहित्य म समाहित हे। आप सबो झन जानथव कि साहित्य ह अभिव्यक्ति के माध्यम आय। हिरदे के प्रेम-विषाद्, हर्ष-उल्लास, सुख-दुख, के अभिव्यक्ति ल तो हम साहित्य के माध्यम ले करबे करथन; येकर अलावा घला मन के सहमति-असहमति अउ वो जम्मों गोठ, जम्मों काम जउन ल हम क्रियात्मक रूप म नइ कहि सकन, नइ कर सकन, वो सब ल साहित्य के माध्यम ले कहिथन, करथन। अइसन तरह के अभिव्यक्ति करे के मामला म लोक अउ लोकसाहित्य के बराबरी कोनों साहित्य ह नइ कर सकय। लोकसाहित्य के माध्यम ले लोक ह अपन विरोध ल अतका मारक ढंग ले पन अतका सुंदर अउ कलात्मक रूप म व्यक्त करथे कि वोकर मन के भड़ास ह घला निकल जाथे अउ सुनइया ल खराब घला नइ लागय। उदाहरण बर सुवा गीत ल ले सकथन। वइसे तो सुवा गीत के माध्यम ले नारी-मन के हर्ष-उल्लास के अभिव्यक्ति घला होथे फेर ये गीत ह प्रमुख रूप ले पुरूष प्रधान समाज द्वारा नारी उत्पीड़न के विरोध म नारी-मन के सामूहिक अभिव्यक्ति के गीत आवय। एक पद देखव -
’ठाकुर पारा जाइबे तंय घुम-फिर आइबे,
तंय घुम-फिर आइबे, रे सुवा न;
कि सेठ पारा झन जाइबे,
रे सुवा न; कि सेठ पारा झन जाइबे।
सेठ टुरा हे बदन इक मोहनी,
बदन इक मोहनी, रे सुवा न,
कि कपड़ा म लेथे मोहाय।
रे सुवा न, कि कपड़ा म लेथे मोहाय।’
विचार करव, सेठ वर्ग ल शोषक वर्ग के पर्याय माने जाथे। ये पद म शोषक वर्ग के प्रतिरोध जउन कलात्मक सौन्दर्य के साथ करे गे हे वो ह कला अउ सौन्दर्य, दोनों के पराकाष्ठा नो हे? हमर लोकसाहित्य ह अइसनहे कतरो कलात्मक प्रतिरोध के स्वर ले भरे पड़े हे। एक हाना देखव - ’खेत बिगाड़े सोमना, गाँव बिगाड़े बाम्हना।’ ये ह लोक प्रतिरोध के स्वर नो हे त अउ काये? देवार मन अपन लइका-बच्चा के नाम रखथें - पुलिस, कप्तान, तहसीलदार, श्रीदेवी, आदि। सोचव, ये ह का आवय।
साकेत साहित्य परिषद् सुरगी ह अपन अगामी स्मारिका खातिर आप सब्बो विद्वान मन ले रचना भेजे के निवेदन करत हे। विषय याद रखहू - ’लोक साहित्य म लोक प्रतिरोध के स्वर’। वइसे संदर्भ तो छत्तीसगढ़ी लोकसाहित्य हे, पन भारत के दूसर क्षेत्र के लोक साहित्य के संदर्भ ल घला मान्य करे जाही। संक्षिप्त व सारगर्भित रचना केवल छत्तीसगढ़ी या हिन्दी म कृतिदेव 010 या चाणक्य फाण्ट म र्ह मेल से स्वीकार करे जाही। रचना भेजे खातिर ई मेल पता -
kubersinghsahu@gmail.com
निवेदक
कुबेर
संरक्षक, साकेत साहित्य परिषद सुरगी
जिला - राजनांदगाँव


text:
तइहा-तइहा के बात ये एक ठन गांव म एक झन माई लोगिन रहय। भगवान ह वोकर सुख-सोहाग ल नंगा ले रहय। वो ह अकेल्ला अपन जिनगी ल जियत रहय। वोकर एक झन बेटा रहय, नाव रहिस लेड़गा। ‘जइसना नाव तइसना गुन’ तभो ले वोकर दाई ह वोला अड़बड़ मया करय। दिन जात बेर नि लागय। नानकन ले बड़े होगे। महतारी ह वोकर लेड़गई ले संसो म परगे । कमाय-धमाय बर जांगर ह नइ चलय। ढिल्ला गोल्लर कस गिंदरत रहय।
वोकर दाई सुकवारो ह मन म भंजाइस के अब ये टूरा के बिहाव ल कर देना चाही। सुआरी, लइका के मया म सुधर जाय त सुधर जाय। अइसे बिचार के वोकर बिहाव ल कर दिस। अपन कमाय पूंजी ल उछाह के मारे खरचा कर दिस। घर म सुघ्घर ‘बोहो’ आगे। सियनहिन खुशी के मारे अपन बोहो ल कांही नि कहय, न कांही करन दय। सबे बूता ल अपनेच्च करय। कथें न -‘अति सबे जघा वर्जित हे।’ ये परेम ह सुकवारो खातिर परान लेवा होगे। थोरकेच्च दिन म घर के महमहई ह कपूर साही उड़ियागे। वोकर बोहो दुखिया ह निच्चट निठल्ली होगे। कांही सास ह जोंगतिस तेला नइ करय अउ अपन आदमी करा रात के अंधियार म दू के चार बतावय। वोकर मनसे ह रोज-रोज के कान भराई म बउरागे अउ अपन दाई ल अन्ते-तन्ते कहे लागिस। का करय बपरी ह एक मुठा खावय अउ घर के कोंटा म परे रहय। एक झन बोहो-बेटा, काकर करा अपन दु:ख ल गुठियाव। चुप्पे सहत रहय।
सुकवारो ल लागय अब बेटा ह सुधर जाही तव बेटा सुधर जाही फेर एक लइका के बाप बनगे तभो ले वोकर गिंदरई ह नि छूटिस। ‘काम के बेर कहुं जाय अउ खाय के बेर पहुंच जाय।’ कथे न-‘जे भाग म लिखे रथे तइसने हे होथे’ अइसे गुन के बपरी ह राम रचि राखा को करि तर्क बढ़ावहि साखा। अइसे गुन के बपरी ह कले चुप संझा होय के रद्दा ल देखत रहय, अउ रात म चार घड़ी थके मन ल हल्का करत रहय।
अपन गोसइन के कहे म आके लेड़गा ह अपन दाई संग लड़ई-झगड़ा करते रहय। एक दिन अइसना आइस के वो ह अपन दाई ल अलगिया दिस। का करय बिचारी ह, बूढ़त काल के करलइ नइ सहावय। येती बेटा-बोहो के हालत अइसे होगे ‘उधार के खवई अउ पैरा के तपई’ न पेट भरय न जाड़ भागय। गुने लागिन अब का करे जाय?
सुकवारो करा एक नागर (10 एकड़) के भुंइय्या रहय जेला आखिरी समे म वोकर मनसे ह अपने लइका के लेड़गई ल देख के अपन सुआरी के नाव म करवा दे रहय ते कारन म लेड़गा के दाई ह वो जमीन के मालकिन होगे अउ अधिया-रेगहा दे के अपन गुजारा ल करत रहय।
भरे तरिया जुखागे। वोकर बोहो के चेत म ए बात आइस, के अब का होही? कहूं सास ह ये भुइयां ल बेच दिही त हमन बिन पाना कस डारा हो जाबो। सास ल अपन बस म कर अउ चीज बस ल झपट ले। रात के नींद ह नि परिस। बिहनहा उठतेच्च अपन सास करा गिस अउ पांव ल परिस। अब रोज के ये बूता होगे। सास के सेवा सारिका म कांही कसर नि राखिस। बने-बने खजाना वोकर कपड़ा लत्ता के जतन करना। मूंड ल कोरना-गांथना, रतिहा सुते के बेर वोकर पांव चपकना। मन लगाके अपने बूता ल बनाय बर वोकर सेवा करे लागिस। अपन बोहो के बदले सुभाव ल देख के सुकवारे ल कुछ समझ नि परिस। गुनिस अपनेच्च ताय। भगवान ह सद्बुध्दि दे दिस बने होगे। महतारी-महतारी होथे। लइका भले बहिरफट हो जाय फेर महतारी के मया ह कमती नइ होवय। ‘कु-पुत्रो जायेत क्वचिदपि कुमाता न भवति’ अइसे महतारी के परेम ह होथे।
सुखिया के सेवा ल देख के सुकवारो ह अपने पीरा ल भुलागे। समे देख के एक दिन दुखिया ह अपन सास ल कथे, ‘नि सुनव हो! हमन रथन तेन घर ह ओदरत जात हे। लागथे कोनो दिन चपका के मर जाबो त लेजवइय्या घला नि मिलही। ये छितका कुरिया ह कहुं बन जातिस त सबे माई-पिल्ला बनेसुख म रहितेन। ये कुरिया ल कइसे बनावन। इही संसो म तुंहर बेटा ह खाय पियय घला नहीं। ‘जिमि अमोघ रघुपति कर बाना’। दुखिया के मुंह ले निकरे बात ह रामबान होगे। दाई के हिरदे टघलगे। महतारी, महतारी होथे।’
‘मुझे गले लगा ‘माँ’ बसती है औरत के अंदर।’ देती उड़ेल निज व्यथा भूल वह अपना प्यार समंदर॥ मोला अइसे लागिस के महतारी धरती साही छिमा करथे अउ अपन जिनगी के सबे सुख ल अपन संतान ल निछावर कर देथे। वो भाव ल मे ह उपर के पंक्ति म लिखे हंव।
बोहो के सास सुकवारो ह किहिस- ‘बोहो’ तुमन दु:ख झिन पावा। मे तो नंदिया तीर के रुख होगेंव कोनो दिन ढलंग जाहां। मोर नांव म जेन घर -जमीन हे वोला अपन बेटा के नांव म चघवा देत हावां। अंधरा ल का चाही दू ठन आंखी। बोहो चुलकई-कुलरई ल का कथस वोला अइसे लागिस के ‘चार पदारथ कर जस मांही।’ पासा ह ठउका वोकरे पाीर म परे रहय। ये दे दुसरइय्येच्च दिन अपन घर-दुआर, भुइंयाय, भारा सबे ल अपन बेटा लेड़गा के नांव म चघवा दिस। अब का कथस वो दिन सुरहुत्ती के अंजोर ह वोकर अंगना म बगर गे रहय। बने खजेना कलेवा बनाइन। दूनो परानी अउ टूरा ससन भर खाइन। अउ बुढ़िया सास ह? टुकुर-टुकुर देखत मुसकियावत रहय।
राघवेन्द्र अग्रवाल
(खैरघटा)
बलौदाबाजार
Related posts:


text:
अड़हा रईतिस तेने बने ददा
हमन ल सुने म बढ़िया लगथे की फलाना के लईका ह बिदेश में रहिथे अऊ बड़का कंपनी म मेनेजर हाबय, पईसा तको अपन देश ले जादा मिलथे। त अईसने मोर ममा गाँव के एक किसान जेकर नाव हाबय किसुन तेकर लईका परमेश्वर बड़ होशियार, एकलौता रिहिस, किसुन ममा ह ओकर सबो फरमाईस ल पूरा करय। लागा-बोड़ी करके वोला इंजीनियर के पढ़ाई करवईस। इंजीनियर के डिग्री मिलीच तहा ले परमेश्वर ह नऊकरी बर एती-तेती हाथ पाव मारिस। नऊकरी लगय तहा ले कुछ दिन करय फेर छोड़ दय। दाई ददा ह समझावय फेर परमेश्वर ह ककरो नई सुनय। अपनेच मन के करय, दिन अईसने पहावत गिस अऊ एक दिन ओकर नऊकरी बिदेश के कोनों बड़का कंपनी म लग जथे।
ददा दाई के रोवई ल देखके पड़ोसी मन बोलिस तोर बेटा के नऊकरी बिदेश म लगे हे, तुमन ल खुशी मनाना चाहिए त तुमन रोवत हौ। हमर गाँव अऊ समाज बर बड़ा गरब के बात हे, आजकल का देश, का बिदेश जहाज चढ़हिस तहा ले एके कनिक मा बिदेश ले देश आ जही। जावन दे ग किसुन भाई कईके सबो गाँव के पढ़े लिखे मनखे मन समझईस। परमेश्वर ह अब बिदेश म नऊकरी करे बर धर लिस। शुरू-शुरू में साल में तीन-चार बार बिदेश से गाँव आवत रिहिस। धीरे धीरे गाँव आय बर बंद कर दिस। फोन में हाल-चाल पूछ लय तहा ले मिटका दय। दाई ह ओकर काहय बेटा तोर बर बहु खोजे हौ तोर बिहाव एसो करे बर हे। परमेश्वर ह अपन दाई ल बोल दय पांच साल अभी नई करव कईके, पांच साल अईसने गुजर गे अब तो फोन करय त फोने ल काट दय।
गजब दिन बाद पता चलिस कि परमेश्वर ह उहेंं के लड़की सन बिहाव कर डाले रिहिस अऊ एक लईका तको होगे रिहिस। ये खबर ल सुन के किसुन के हाथे पाँव जुड़ागे, अब तो न बात होवय न तो पईसा भेजय किसुन अऊ ओकर डोकरी ह चिंता फिकर म बस दिन रात गुनत रहय। लईका के मया म महतारी के रोवई-रोवई म आंंखी ह अंधीरियागे, अब तो अईसे होगे बुढत काल म करलई होगे। किसुन ह सोचे बर धर लिस का फायदा अईसन पढ़ई लिखई से जेन पढ़ई म संसकार नईये। अपन दाई ददा से जेला मया नईये, अपन माटी के जेन ल मोल नईये, जेला दाई ददा के बुढ़ापा के फिकर नईये, अपन सुख अऊ पेट ल फोरा पार के जेन लईका ल लायक बनायेव आज वोहा अपन संसकार अऊ संसकिरती ल भुलागे हे। तेकरे सेती काहत हौंं अड़हा रईतिस तेने बने, कम से कम एक लोटा पानी ल तो पियातिस, दाई के कोरा के करजा ल चुकातिस। किसुन ह अतेक टूट गे रिहिस संझा बिहनिया स्कुल के दुवारी में बैठके सबो लईका मन ल काहय, बेटा हो पढव त अईसे पढव जेमे संसकार रहय, अपन दाई ददा के जेमे मान संमान होवय, अऊ अपन देश के माटी से लगाव रहय, नईतो अड़हा राहव तेने बने।
–विजेंद्र वर्मा अनजान
ग्राम-नगरगाँव (रायपुर)
मोबाइल-9424106787


text:
CHHATTISGARHI: Bible NT
Ephesians (इफिसुस) 6:10-18
10 आखिरी बात ए अय कि परभू म अऊ ओकर बड़े सामरथ के परभाव म मजबूत बनव।
11 परमेसर के जम्मो हथियार ल बांध लेवव ताकि तुमन सैतान के छल-कपट के मुकाबला कर सकव।
12 काबरकि हमर लड़ई हाड़ा अऊ मांस ले बने मनखे के बिरोध म नो हय, पर हमर लड़ई ह ए अंधियार संसार के सासन करइयामन ले, अधिकारीमन ले अऊ अंधियार संसार के सक्तिमन के बिरोध म अय। अऊ हमर लड़ई ह अकास म सैतान के आतमिक सेनामन के बिरोध म अय।
13 एकरसेति, परमेसर के जम्मो हथियार ले लव ताकि जब सैतान ह हमला करय, त तुमन अपन जगह म मजबूत ठाढ़े रह सकव, अऊ मजबूत ठाढ़े रहे बर जम्मो चीज करे के बाद,
14 सच के कमर पट्टी ले अपन कनिहां ल कस लेवव। धरमीपन के झिलम पहिर लेवव,
15 अऊ अपन गोड़मन म सांति के सुघर संदेस के पनही पहिर लव।
16 ए जम्मो चीज के अलावा बिसवास के ढाल ले लव, जेकर ले तुमन ओ दुस्ट के जम्मो अगनीबान ल बुथाय सकव।
17 उद्धार के टोप अऊ आतमा के तलवार जऊन ह कि परमेसर के बचन ए, ले लव।
18 जम्मो किसम के पराथना अऊ बिनती के संग हर समय आतमा म पराथना करव। मन म एला रखके सचेत रहव अऊ जम्मो संत मनखेमन बर हमेसा पराथना करत रहव।


text:
जोहत हाबन गा अउ झन भुलाबे
जोहत हाबन गा
नई चाहिबे तभो ले,
ये सरकार के बोझ ल
ढोए बर पड़थे I
अऊ ओकर गलती के सजा,
हमर सेना ल भुगते ले पड़थे I
न्याय होही कईके जोहत रहिबे,
अऊ अन्याय ह सफल होथे I
सबर के बाण टूटथे त,
माटी ह मोर लहुलुहान होथे I
ये कईसन राज काज हे भाई,
गूंगा ल भैरा से लड़ाथे I
अऊ दुनो कोई अन्धाधुन गोली बरसाथे I
मेहा जोहत हौ संगवारी,
कभू तो शांत होही दुवारी I
ऐ लुका छिपी के खेल में,
कब रुकही बहत खून के धार ह संगवारी I
झन भुलाबे
दया अऊ धरम ल तेहा बाटत रहिबे संगी I
ऐ पिरित के मया ल तेहा राखे रहिबे संगी I
डोरी बंधना के तेहा बांधे रहिबे संगी I
हमर बोली भाखा ल तेहा धरे रहिबे संगी I
गुरतुर गोठ अऊ बानी ल बोलत रहिबे संगी I
सुख अऊ दुख म मोला तेहा साथ देबे संगी I
ये पथरा के देवता ल तेहा पूजत रहिबे संगी I
जीयत जागत दाई ददा ल झन भुलाबे संगी I
ये निरमोही काया ल तेहा सेवत रहिबे संगी I
काम तो तेहा आबे ककरो जोहत रहिबे संगी I
विजेंद्र कुमार वर्मा
9424106787


text:
पहली हमर ददा हर कहै - पेड़ ल कुलहरिया पास थे अउ मनखे ल लकवा मार थे.कुलहरिया पासे पेड़ म रोंट - रोंट थाँव, आप सुभाव रटाक ले टूट जा थे अउ बई मारे मनखे, टाटक पोटक म अर पर जा थे.लकवा कई रकम होथे - मुह ल मारथे ता सुसवा हर एकंगी हो जाथे अउ लार थिपत रथे.दूसर लकवा होथे टंगरी या हाथ ला मारथे एमा हाथ गोड़ खूंटी मे टंगाये पउहा कस ओरम जाथे. अउ एक ठन बड़े बाई होथे जेमा आधा अंग ल मार देथे हालत म खटिया म कथरी कस फेंकाय ल परथे. ऐमा दू पार के बुता रथे.ढ़लगे रूख फेर ठाढ़ नई होवै अइसे लकवा मारे मनखे फेर ऊपर करके दरंग - दरंग नई रेंगै न मुंह भर खलखला के हंसय .
जइसे भी रहै भगवान हर कहूं ल अइसन झन करै. दुख के डबकत तेल म झन झपावै.जेठू कका के दू ठन बेटा - सुजाना अऊ सुखरू.. सुजाना बने होसियार रहै, पढ़े लिखे में चेत करै.फेर सुखरू.. सिटपिटहा बानी,ओतहा..रिसा के खायेच के पातुर रहै.ददा हर स्कूल म भरती करिस.. हफता, महिना भर पेले ढ़केले म गइस फेर एक दिन गुरू जी हर आन लइका ल रहपट म ठठाइस ता सुखरू ओला देख के छुलुल - छुलुल मूत डरिस,पोटा कांप गे अउ उही दिन ले घर म गलियार बइला कस अड़ दिस.ददा हर कतको समझाइस तभो ले तरी मूड़ ले उपर मूड़ नई करिस. जा जेकर जइसे बदे हे तइसे होथे -
'' जेकर भाग म जइसे, तेला मिलथे तइसे
जेकर करम खोटहा हे ता का करही
प्यास लगही तभे तो नरवा म जा मरही ''
सुजाना सही म सुजाना ए.ददा दाई के कहे करै.चेत लगा के पढ़िस लिखिस अउ एक दिन पढ़ लिख के ग्राम सेवक बनगे.ऐती सुखरू जस के तस.. जइसे तरिया घाट के पखरा.पूरा आही त के धूप आही ता अपन ठउर ल नई छोड़य .सुजाना के दुरिहा म पोष्टिंग होइस.महिना के छै महिना म घर आवै.जवजरिहा भाई सुखरू.. घर के काम बूता म फंदागे.ऐती पगार मिलत गिस थोरकन फुरफुरावत गइन.ददा जेठू हरदुनों भाई के बिहाव ल एके मड़वा म निपटा दिस.सुघर बहू पाइस.सुमता में गिरहस्ती के फुलवारी चार दिन बढ़िया महमहाइस फेर उजरत बेर नई लागे.सुजाना हर अपन बई ल अपन ठउर म लेगे.कतेक ल घेरी - बेरी घर आवै.सरकारी काम अउ गिरहस्ती म तीरा झिंगका होवत रहिस.बने करिस नारी पुरूष एके ठउर म रथें ता सुमता हर जादा बाढ़थे.छोकरा लइका बर तो रंधई कुटई हर सजा ए... नोनी जाते हर एला जानै....।
'' रांधै कुटै घर बाली,पहिरे लुगरा लाली
कुटे ढ़ेंकी खोवै खोना,खीर परोसे दोना - दोना ''
मांग के आये रथें, तइसे लागथे.बेरा आथे ता बेरा घला केवटिया ले ले थे.केरा के पान ल पकराय मं बेर नई लागै.सेमर के फुल कतको अद्घर म चकचक ले फूले रहै बदाक ले गिरे ल परथे. भाटा हर कतको गोलिंदा रहय एक दिन कड़ा जाथै.मनखे कतको सतवादी हे तभो ले एक दिन बेरा म नीय त हर डोल जा थे.
सुजाना अउ सुखरू के परवार के बढ़ती अउ एती दाई ददा के जांगर के घटती.. दाई - ददा के रहत ले सुमत हर बने रथे.आगू पाछू होके दाई ददा मन के सरगवास होगे.राग पानी उठाइन.सुखरू बिचारा घर ल सम्भालिस अउ ओती सुजाना हर सरकारी सेवा म बिधून हे.कथे न - मिरचा हर झार रथे तभो हर एक दिन ओकर भीतर भुरिया जाथै.गोरिया नरिया देह ले मनखे के पूरा गुन ल जाने नई सकावै.मन हर कतका कच लोइहा हे तेला कोन जान सकत हे.
दाई - ददा के मरे ले सुजाना के मन हर धीरे धीरे भाई कती कलदब आये लगीस.परवार बाढ़गे.अपन ल देखै के भाई ला... अब तो धीरे - धीरे धूरिहा होए लगीस.बच्छर पुट खेत बिसावै अउ अपने नाम म रजिस्टी करै.भाई ल पुंछेल देवै ओकर हिस्सादारी नई रहै.. गुमसुम सब बुता ल कर डारै.देख कतका तार कपट हे तेला.. सुखरू ए गम ल का जानै.. ए तो अतके के खुश रहय के भाई हर साहेब हे... ओकरो पहुना ल बने खाय पीये ल देवय मान गउन करै.
सुखरू हर भइसा कस कमाए ल जानै... अउ नींद भर सुतय .एकरो पोट्ठा परिवार बाढ़ गे.तीन नोनी, दू बाबू..। नोनी बिहाव क रै के लाइक होगे.भाई ल संसो नइए.. ओ तो चीज जोरे के धून म हे... सुखरू के बड़े नोनी सगियान होगे.दाई - ददा के चेत हे के कहुं कती ले सगा पहुना आतिस ता भांवर ला किंदार दते ओ.. फेर बिधाता के अइसन मन नइए...।
सुखरू मुरूम खने गये हे.गांव मं पहुंच मारग बनत हे.फुटहा मंदिर के इटटा हिंठथे, बर के नहीं..। भरे टेक्ट्रर खइया म जा के बोजागे.जम्मों लेबर मन मुरूम म दब गीन.धरा लगाके हेराई घलाई म दु चार झन बचिन फेर सुखरू बेचारा प्रान ल तज दे रहिस. ओ तो मंज म परे रहिस सांस के जथा नहीं... घर म करलाई मातगे.रोना राही.. बिपत के पहार लदागे... अभागिन बेलिया, मुंह पटक - पटक के रोवै.दुख के बइहर ल कोन भाय सकही.. अलदा थाव ल कुलहरिया पास दिस... कतेक ल कहिबो, राग पानी उठाइन. अब तो बेलिया के जिनगी टूटहा दउरी कस होगे.तुनै त तुनै कोन... जु कमची म नवा कमची कोन खोचै ? लइका मन के बाढ़ती, कुरा ससुर के कुमया, धनी के सरग वास... एके पइंत तीन जकना फलक गे.... बेटी के सुख के सपना देखत रहिस.. अउ ओही आंखी ले आंसू के धार गाल के कोन्टा ल टार बना डारे हे. जेमा संझा - बिहनिया मधीम - मधीम धार ढ़रत रथे.जिनगी बोइर कांटा तरी म माढ़े हे.
बेटी सुनैती के देह म मोती के पानी चढ़गे हे. दाई देख अंधियारी रात के अधचना चंदा कस देख फेर मन के खोली म चुपचाप लुका जाथे.एक दिन बड़े ल कहिस - हहो बड़े, नोनी बर सगा आवत हे. कुछू करा धरा न...। सुजाना हर आगू म तो हहो कहीस फेर पाछू कुंवरहा कस बादर फर नई फिरिस... बेटी सुनैती हर दाई के मन के पीरा ल बढ़ दुरिहा ले सुन के कहिस - दाई, मोर संसो छोड़... तोर देहे हर घुनाए लकरी कस होगे.कब टूट जाही गम नई मिलय .मैं जनम कुंवारी रइहौं अउ मोर सब भाई - बहिनी मन के बनोकी बनइय बनै चाहे दुनिया मोला हंसे एक संसों नई हे, अइसे गुन सोच के नोनी सुनैती खूब पढ़िस.अपन पांव म खड़े होये के मनसा धरे हे.
एही बीच बड़े ददा, पोसे के डर म दु:खियारिन बहू ल अलग कर दिस. बांटा खोंटा कर दीस.सुख के फिरै अउ जाय म समय नई लागय .बेटी सुनौती अपन बल म तीर के धरम अस्पताल म नरस बाई बनगे.अब तो जिंदगी के फूलवारी म पानी पले लगीस.दाई के अउटे गाल के ओही टार म रबोदहा पानी के धार के बदला म सुख के निरमल पानी बहे लगीस.मन के संसों के काई छंटागे.
एती बड़े ददा के मन के कपट भाव देखे नई सकत हे.कथें न - काय रता जिस चेहरे का श्रृंगार करती है, मक्खियाँ भी बैठने से इंकार करती है.ओकर जम्मों लइका गंवार निकल गे.पढ़े - लिखे म ककरो चेत नई.फकट लोफरई.. ।तलब गुटका म परान.. पर के चारी म परान... टी.वी., रेडियो अउ किरकेट म चेत.लइका मन के गंवारी ले घर हर बंदरो बिनास होवते हे.आँड़ी के काड़ी नई करै.फेर खाये ल चिन - चिन खोजथय .बड़े घर के पटंतर देथे के फलाना घर के कइसे खाथे..कइसे पहिरथे.. फेर ऐ नई सोचय कि वोमन कइसे पढ़े लिखे हे अउ नउकरी करत हे.खेती - बारी, बाग - बगीचा म चेत हे.इहां अइसन कहां पाबे..।
बड़े ददा सुजाना हर छुटटी म घर आये हे.थोरकन - पीये रहिस ओती तो ओकर बिना रहिबे नई करै,ऊपर ले पुतकी म गांजा...। क थे ना...
'' भांग मांगे रूखी सुखी, गांजा मांगे घी ।
शराबी मांगे च प्पल, मन लागे तव पी ।।''
संझा के बेरा.. सुवारी मन रंधई - कटई म लगे हे.रउत के गरूवा के टोंटा के टापर ढ़नढ़नाढ़न बाजत हे.पनिहारिन मन तरिया ले लहुट गेहे.दाई हर गोरसी के छेना आगी म लइका ल सेंकत हे. परोसी मंगलू हर माखूर मांगे के ओड़हर बुले ल आये हे.बड़े ददा सुजाना हर सीढ़ी ले उतरत रहिस त न जाने का होगे. धीरे बांधे करके उतरिस फेर एक ठन हाथ अउ गोड़ हर थोथवागे मुंह हर एकंगी अइठागे.फाटे कोटना के पसिया बरोबर लार बोहावत हे.ढ़ेखरा म ओरमे पड़ोरा बस एक ठन हाथ हर ओरम गे.देखा - देखा होगे.फुकइया - झरइया ल बलाईन.बइगा मन सर भर उपाय करिन.. पर सुधार नई हे. गांव - पारा म हल़्ला होगे के - फलना चिट्ट ल लकवा मार दीस.सनौती बेटी सुनिस त अस्पताल के गाड़ी ले के दउड़िस अउ अपन अस्पताल म भरती करिस.सूजी उपर सूजी, बोतल ऊपर बोतल चढ़िस ता मरे ले बांचगे.फेर जेला घुरे ल रथे तेकर बर ओखद घला काम नई करै.. खटिया म परे सब बुता होवत हे.फूटे बांस कस गोठ हर निकले.बकि हर पूरा नई फूटै. बेटी सुनौती ल पास म बला के कहिस - बेटी, मंय अधरमी आंव, पापी अउ चंडाल आव. अपन करम के करना ल भोगत हंव... छिमा कर देबे बेटी मोला... तोर बाप संग भारी छल - कपट करे हो तेकरे सेती आज भुगतत हौं.
बेटी सुनौती के आंखी मं आंसू आगे. कहिथे - बड़े ददा, अइसन नोहे, तंय गलत सोच त हस.ऐहर कोनो पाप नोहे.. तोर ऐहर मन के मनसा ए...एहर तो एक परकार के बीमारी ए..मंय हर जी - जान ले तोर ईलाज पानी ल करिहौ.... सेवा म मेवा हे.. कहत बेटी घला बोमफार के रो डारिस..... ।
कथे न - मन के पाप हर छानी च ढ़के नाच थे... जइसे भी रहै, सुजाना अपन मन के पाप ल उगल डारिस...।
मु.पो. कापन (अकलतरा)
जिला - जांजगीर चाम्पा (छग.)


text:
सुरुज देउता ह किसिम किसिम के रंग ल एती ओती छरिया के बड़ हरबर हा असन अपन लोक कोती जावत रहय। अइसे लागय के उहू ल अपन गिरस्ती के सुरता ह आगे हावय। मंगलू ह बड़ गुनिस फेर मन ल पोठ कर लिस के खेती करहूं अउ अपन गिरस्ती ल बने ढंग ले चलाहूं। संझा के होत-होत ओह सोहागी के मनखे बइसाखू के घर कोती रेंग दिस।
कसगा भइया बइसाखू, हावस गा ?
ह हो बइठगा, चोंगी-माखुर लेके आवत हावंव।
तहीं सिपचा ले भइया में त नइ पियवंव बीड़ी माखुर।
कइसे गा भइया मोर घरेतिन ह काहत रिहिस के अब तहूं खेती करबे।
त का करवंगा। पढ़ई-लिखई ह त काम नइ दिस। गिरस्ती के बोझा ल बिन बूता के त उचाय नइ सकवं। फेर खेती ह उबार लेतिस तहूं बने होतिस।
बने गुने हावस गा।अउ फेर अब केसान मन के दिन ह घला बने आवत हे। हमर जवाहिर लाल ह कहे हे, देश के पोसइया केसान आंय। उन्खर जम्मो किसम के मदत करे जावय। तेखरे ले हमर गांव मां घला विकास जोजना के दबदर ह खुलत हे।
ये दबदर मां का होही जी ?
इहां सब केसान मन के सुख दुख के पुछइया अउ मदत करे बर एक बड़का साहेब रइही। ओखर संगी अउ कतको झिन लिखई-पढ़ई करहीं। ये मन कोन टेम के बोवइ मां खातू डारना चाही, कोन किसम ले हल बख्खर चलाना चाही। जम्मो बात ल समझाहीं। तैं त केसानी काम अबले नइ करे। तोर ददा ह होतिस त आज के खेती मां अन्न उपजा के फेर ले गौंटिया बनतिस। किसम किसम के खातू, किसम किसम के हल बख्खर।
त मोला काय करे बर परही जी ? तैं त जम्मो केसानी के रद्दा ल अभिन्चे बता डारबे तइसने लागथे।
अभी नइत पाछू त मोला बतायच बर परही गा। नइ त तोर बहिनी ह मोर जी ल खा डारही। काली तैं मोर संग रइपुर चलबे उहां रइपुर कोपरेटिव बैंक हे। उहां के साहेब सकसेना ले तोला भेंट करा दूहूं। ओह खेत उप्पर रुपिया देवा दिही। फेर सुरता राखबे खेत के लिखा-पढ़ी के कागद ल घला राख लेथें उही ल देखके रुपिया लागा मां मिलथे।
मोर त लागा के नामेंच सुने ले टोटा ह सुखा जाथे गा। इही लागाह त हमर सतियानाश कर देहे।
तैं काबर डर्रात हस जी। ये लागा ह रामधन के बबा के लागा नोहे। पांच सौ के बियाज हजार रुपिया।
देख गा भइया, बने रद्दा बताबेगा। मोर दुख दुख मं चेत ह नसागे हें।
तैं फिकर झिन कर गा, काली रइपुर चलबे सबे बन जाही।
बिहिनिया ले बइसाखू ह मंगलू के घर मां पहुंचगे। मंगलू घला तियार होके बइसाखू के रद्दा देखत बइठे रहय। बइसाखू अउ मंगलू रइपुर बर रेंग दिन। ये मन रइपुर के कोपरेटिव बेंक मां गिन। फेर ग्यारा के बजत ले साहेब मन आइन त बइसाखू अउ मंगलू सकसेना साहेब के दबदर मां नीगिन।
आव जी मंडल, आवव। कोन गांव ले आवत हवव जी ?
हमन रइपुरा ले आवत हन साहेब। हमर गांव के ये जुन्ना गौंटिया आय। दिन ह गिरगे हे एखर। एला तुम्हर बैंक ले लागा मां रुपिया चाही।
एखर खेती उती हे गा ?
में कहें त साहेब, के ये जुन्ना गोंटिया आय। जमीन-जांता हवय गा।
त बने हे, कतका खेत हावय ?
दू एकर हे गा।
त एला एक हजार लागा मां मिल सकथे। लिखा-पढ़ी आज करा लौ अऊ काली बड़का साहेब के दसखत होय उप्पर रुपिया मिल जाही। अउ ओतके बेर तुमला रुपिया कब अउ कइसे पटाना परही जम्मों बात समझा दे जाही।
बने हे साहेब, भगवान ह तुम्हर जस अउ बढ़ती करै।
ठीक हे तुमन ए चपरासी संग जावव ये ह तुम्हला बाबू मेंर पहुंचा दिही।
दू घंटा लगगे लिखइ-पढ़इ मां। बाबू ल राम राम कइके ये मन फेर रइपुरा बर रेंगिन। दूसर दिन उनला एक हजार रुपिया मिलगे।
मंगलू ल एक हजार रुपिया त मिलगे। फेर ओह खेती के बूता ल कइसे करे समझे नइ पावत रहय। बइसाखू मेंर जाके पूछवं कहिके ओह ओखर घर गिस।
कइसेगा भइया रुपिया त मिलगे, अब कइसे करे के सोचे हवस।
में त खेती कइसे करंव आज ले नइ जानवं। ददा ह त साहेब बनाय बर उतिया गे रहय। ओखर ले खेती के कुछु बूता ल नइ जानवं।
तैं झिन फिकर करगा। में तोर संग देहूं।
तोरे आसरा हे गा।
ले जा गा, फिकर बिलकुल झिन कर। भगवान ह सब बने करही।


text:
- आत्माराम कोशा '' अमात्य ''
अकरसहा आय बिपत्ति ल देख के एक झन सियनहा जाने असन कहिथे - ये डोंगा म कोनो सगे ममा - भांचा अऊ सीग लइका वाले महतारी ह तो नई बइठे हे ? काबर के अइसने कारन म जलदेवती माता ह अतका परचंड रूप देखाथे। डोंगा म बइठे जम्मों झन म कांव - कांव एके सुर म करे लगिन - कोई हवव त बतावव न गा। अइसन समे म जल देवती माता ह बिगन भख लेय नइ मानय। डोंगहार ह घलोक कहिथे - अइसन स्थिति म एके ठन लइका के बलि देचल परही। नई ते डोंगा खपला जाही अऊ हम सब के जल समाधि हो जाही।''
अतका हो हल्ला सुनके बड़े भइया ह डर्रात - डर्रात बताथे कि जेन लइका ल ओहर धरे हवय वोहर ओखर सगा भांचा आवय अऊ ओखर बहिनी के सीग लइका। अब सब ल समझ आवय लगथे कि ये बिपत्ति के कारन का आवय। लइका के बलि देन बिगन कखरो कलयान नई हे।
अतका बात ल सुनके बहिनी के हाथ - गोड़ फूलजथे। डोंगा म ए झन मरारिन घलोक बइठे रहय। ओखर चरिहा म भांटा, मिरी, कुम्हड़ा, तुमा रहय। विपत्ति के संसों म ओखरो नरी सुखागे रथे, फेर का करे ? दूनों नारी परानी ह आँखी च आँखी म गोठियाथे, सुन्ता बांधथे। ऐला कोनो नई गम पावय। अतका म जोर ले छपाक के आवाज के संग जल देवती माता म कुछू बुड़े के आवाज होथे।
ऐती आवाज आइस अऊ ओती सनन - सनन, सन - सन पानी ह बिच्छी के झार उतरे कस उतरे लगथे। उबूक - चुबुक होवत डोंगा घलोक सम्हल जथे। सब ये समझे लगथे कि जल देवती माता ल लइका के बलि दे दे गीस। डोंगा के पार लगते सांठ सब डोंगा ले उतरे लगिन। ओमन देखिन - ममा हर अपन भांचा ल ओखर महतारी के अँचरा ले निकाल के सुन्दर अकन अपन खंधैहा म चढ़ा लहंग - लहंग रेंगत हवय। ओमन यहू देखिन कि मरारिन बड़े जान कुम्हड़ा दिखत नई हवय ... ?
छत्तीसगढ़ी साहित्य समिति,
लखोली


text:
कहाँ गंवा गे सिरतोन के मनखे
एक दिन के बात आय एक ठन कुकुर पिला दिनभर हमर गाँव के रद्दा म किंजरत रीहिस अऊ ओ रद्दा म बिक्कट गाड़ी मोटर चलत रथे। पिला बड़ सुग्घर धवरी रंग के गोल मटोल दिखत रीहिस जेन देखे तिही ओखर संग खेले के जतन करे लागे। फेर कोनहो वोला रद्दा ले नई टारीन अऊ ओखर माई हा घलो कभू तिर म आये ताहन फेर आने कोती चल देवय। अईसन दिनभर होईस।
फेर रतिहा के आठ बजे अलहन होगे ओ पिला ल एक ठन गाड़ी वाला हा रेत के भाग गिस। गाड़ी के टायर में पिला के मुहू हा चपका गिस, लहू चुचवावत राहय अऊ पिला केऊं-केऊं करत पिरा म घोनड़त राहय, ओखर माई के आंसू बोहात राहय अऊ ओहा घेरी-बेरी पिला ल चांटत राहय। रतिहा के घटना आये ते पाये के ज्यादा झन तो नई देखिन फेर जे मन देखिस तहू मन कुछु नई करिन। पिला ल ये हालत में देखे के छोंड़ ओ माई अऊ कुछु नई कर सकत रीहिस। तब हमन चार झन सकला के ओला दुसर ठऊर में राखेन अऊ डॉ. ल बुला के सुजी-पानी करवायेन। ओखर माई अबड़ भूंकिस, चाब तो नई दीही कइके हमन ल डर घलो रीहिस। ओ पिला बिहिनिया के होवत ले नई बाचिस। हमन ल अब्बड़ दुख होइस। फेर अंतस हा ये सोच के जुडइस कि अपन बचाय के उदीम तो करे हन। बड़ अकन कुकुर मन ओकर सकला गिस, अऊ सब के मुहु अइसे दिखत राहय जइसे ओमन हमर मुहु ल मदद मांगे बर देखत हे।
अइसनेच किस्सा एक दिन एक ठन बेंदरा संग होगे ओखर गोड़ टूटे रीहिस अऊ ओहा घिलरत रीहिस फेर जम्मों झन देख-देख के रहीगे फेर कोनहो कुछु नई करीस। ओखरो संगी बेंदरा मन ओला छोड़ के नई भागिन। लटपट म बेंदरा के गोड़ म पट्टटी बंधवात बनिस त ओहा ओ ठउर ले जा सकिस। अइसने कतको अकन किस्सा होवत रथे, फेर हमन कोनहो किस्सा ले कुछु सबक नई सिखन।
जानवर मन तो सिरतोन म कुछु नई कर सकय काबर कि भगवान हा ओमन ल ओखर लइक नई बनाय हवय, तभो ले ओमन अपन डहर ले जतका बनथे ततका करथेच। अऊ अइसने किस्सा जब मनखे मन के बीच म होथे तब मनखे मन हा सब करे के लइक होके घलो कुछु नई करे।
भगवान हा मनखे ल जम्मों परानी ले ज्यादा पोठ बनाये हवय। मेहा देखथंव ते जम्मों जानवर मन अपन बिरादरी के परानी ल बचाये बर एक हो जथे। अऊ बिपत के बेरा में अक्केला नई छोड़य। फेर मनखे मन ऊखर ले उल्टा दिखथे, मनखे हा मनखे के लहू पिये बर मरत हे एक दुसरा के चारी-चुगली करे बिना पेट नई भरय। काकरो बिपत में संग देवय तो नही अऊ ओ मनखे के तमासा बना डरथे। लालच, लबारी, छल, कपट असन सबे दोस मनखेच के भीतर दिखथे।
भगवान हा मनखे अऊ जानवर में फरक बनाये रीहिस। मनखे ल बुद्धि दे के बेरा सोचे रीहिस होही कि मनखे सबो झन के जतन करही दुनिया के बने-बिगड़े ल जानही अऊ साजही। फेर मनखे के अइसन मतलबिहा रंग ल भगवानों नई सोचे रीहिस होही। अब वहू काहत होही कहाँ गवां गे सिरतोन के मनखे?
ललित साहू “जख्मी”
छुरा जिला-गरियाबंद (छ.ग.)


text:
डेरहा डाग्डर ला लेके आइस। डाग्टडर हा देख के किहिस, के डराय के काहीं बात नइये। गरमी के मारे होगे हे, एला कोनो किसिम के दुख नई होना चाही। ओखर धुकधुकी हा कमजोर पर गेहे।
दुलरवा के तबियत सुधरे लगिस। ओखर पूरा-पूरा बने होय बर एक महीना लागगे। भौजी हा एक महिना ले दुलरवा के अबड़ेच सेवा करिस, फेर ओहर सोनकुंवर ला अखर गे। ओला अइसे लागिलस के अब ओखर कांही जरूरतेच नई ये। ओहा अपन मइके मं तार भेज दिस। मेंहर आय चाहत हंव। मोर मन उदास रहिथे।
सोनकुंवर के ददा आइस अऊ सोनकुंवर हा अपन मइके चलदिस। घर मां डेरहा ला छोड़ के कखरो मन नई हिरिस के सोनकुंवर हा अपन मइके जावय, फेर सोनकुंवर हा चलदिस।
एती दुलरवा हा फेर अपन बूता सम्हारै लागिस। दुलरवा के चिट्ठी लेखे उपर ले घलोक कांही जवाब नई आइस। दुलरवा समझगे ओहू हा चिट्ठी लिखई ला बने नई समझिस।
भौजी ल सोनकुंवर के जवई के बड़ दुख रिहिस। ओखर मन हा उतास राहय।
अरे भौजी कहां हस... आ हा... आज बर झट के मिल जाही। का बात ए ? अऊ उहू हा अतके झटके... ओहा जऊन पिड़हा मां भौजी बइठे हिरिस तौने मां एक कोनटा मां बइठगे।
भौजी हा कहिस चल रे, तेंहर बड़ दुष्ट हस, छुआ-छूत्ती काहीं ला नई जानस, कहां न कहां ले घूम के आय अऊ रंधनी मां खुसरगे।
दुलरवा हांसे लागय अऊ भौजी घलोक हा ओखर उपदरवी सुझाव के मारे अपन हांसी ला नई रोके सकिस।
दुलरवा ला रंधनी घर मां बइठेच-बइठेच अड़बड़ बेर होगे त भौजी हा झगना के कहिस – कस रे दुलरवा दूकान नई जाना ये कारे ? तेंहर त अब बिन संसो के होत जाथस, तोला अपन आघू मां दूसर के संकोच नई ये।
दुलरवा हा किहिस – तोला का हिजगा होथे, मेंहर त अपन भौजी तीर बइठे हौं।
भौजी काहय बड़ आय हस भौजी वाला, अरे जाना तोर भइया अकेल्ला होही।
हहो जात हौं। अऊ दुलरवा मुंह ला मटकावत चलदय।
तुलरवा अऊ डेरहा संगे रथिया घर आगे। डेरहा खाके अपन खोली मां अराम करत रिहिस। ऐती दुलरवा अऊ भौजी दूनो खाके उठिन। आगू भौजी पाछू दुलरवा दूनोच खोली मां पहुंचिन।
भौजी हा गिरीस – दुलरवा तेंहा जा, मोला आज अबड़ेच जोर के नींद लागत हे।
दुलरवा गरिस – फेर भौजी मोला ता नींद नई आत ए।
कस रे तोला नींद नई लागत ए त का महूं जागंव, नई बबा तें जा में त सुत हूं। अतका कहिते कहत भौजी अपन खटिया मां बइठगे। फेर दुलरवा गईस नई, उहू हा भुंइया मेर परे पोता मां बइठ गे।
भोजी हा चुगली करे असन कहिस – देखव त, दुलरवा हा नई मानत ए – मोला ऐखर चाल, बने नई लागय।
डेरहा हा कहगिस – भई येहा तुंहर रोज के गोठ आय। ते जान अऊ तोर दुलरवा।
आखिर भौजी ला बइठे बर परय। दुलरवा अऊ भौजी ओतेक बेर ले गप्पा छाड़त राहंय जबले डेरहे के नाक नई बाजे लागय।
सोनकुंवर के चल देय ले घलोक दुलरवा मां कांही फरक नई आइस। त का ओला सोनकुंवर के जरूरत नई रिहिस ए, रिहिस ए, काबर नई रिहिस हे।
ओहा चाहय अपन सोनकुंवर ला। ओला सोनकुंवर के जरूरत रिहिस हे। ओहा मया करय सोनकुंवर ला फेर पहिली भौजी तब सोनकुंवर। फेर सोनकुंवर अइसना नई चाहय। ओखर कहना रिहिस के तें मोर अस, अऊ तोला मोर रहना परही।
सोन कुंवर चल त दिस। फेर ओला उहों अराम नई मिलिस। ओहा रथिया चमक जाय। दुलरवा ओखर मन मां रस बस गेय रिहिस। ओहा फेर लहुट जाय के मन करय। फेर ओखर अपन गुरूर जाग जाय अऊ ओला लागय के ओखर देवता हा ओला लेगे बर जरुरे च आही।
सोनकुंवर ला जाय तीन महिना जगर हो गेय रिहिस। अब त दुलरवा के चिट्ठी घलोक नई आवय। ओला बिस्वास होय लागिस के ये सब्बो हा भौजी के चाल आय। ओखर मन मां फेर उही बड़ोरा आय लागय। अऊ ओहा बिचार के समुन्दर म उड़ाय लागय।
कहूं भौजी हा अपन बदनामी के डर मांच दुलरवा के बिहाव करिस हे। हे भगवान! कहूं ये हा सच होही त मोर जिंदगानी ही जरतेज जरत बितही।
एती दुलरवा के मन मां का गुजरिस, ओहू हा उदास रेहे लागिस। भौजी हगा ओला रोज टोकंय। अरे दुलवरा जाके ले आन ना बहु ला। काबर तैं मोर पीछू हाथ धोके परे हस। मेंरह जानत हंव अऊ समझत हौं के तेंहा मोर बेटा अस। फेर तेंहर ऐला नई जानस का, के येहर समाज मां गोठियास के गोठ हो जाही।
भौजी के ये गोठ ला दुलरहा नई सुने सकीस, ओला अन-सहऊ होगे। ओखर मन हा चिचिया डारिस भौजी... तेंहा मोर जिंदगानीच ला बदल देय। काबर करे मोर बिहाव भौजी... काबर करे...। फेर भौजी अतका खियाल राहय के मेंरह अपन भौजी ला कभूच दुख नई देय सकंव। तेंहर जानत हस सोनकुंवर हा काबर गईस हे ? ओहर चाहत रिहिस हे के मेंहर ओखर संग नवां घर बनावंव। भौजी मेंहर पहिलीच कई घांव केहे रेहेंव के मोर बिहाव झन कर, फेर तोर मारे काहींच नई चलिस...।
दुलरवा रो डारिस, भौजी मोला सोनकुंवर ले जादा तोर जरूरत हे। कहूं तहूं मोला नई पूछे त त दुलरवा कोनों मेर के नई रहही। फेर तेंहर उही समाज के रोना रोत हस। तेंहा डराथस काबर। ये लठगरा समाज ले, एखर त कामेच आय बनेला बिगाड़ना, अऊ िबगड़े ऊपर ले ठाड़े-ठाड़े गम्मत देखना। मेंहर अइसना समाज उप्पर थूकथंव, जेंहर सांप बरोबर फेन निकाले दांव देखत रहिथ। एहर उही समाज ए ना जौन हा मोला हीन समझय अऊ मेंहर बेवांरस मन के संग मां बेवांरस बने येती ले ओती फिरंव। ओ बखत तुंहर ये जलकुकड़ा समाज हर कहां चल देय रिहिस। कौन नई जानत ए के तें अऊ भइया घलोक मोर कोती नई नहारतेव त आज मेंहर चोर, डाकू अऊ नामी गु्डा बन गेय रहितेंव। तभो त समाज हर तुमन ला अंगरी देखातिस अऊ कहितिस अरे इही हर ये भलमानस के लोफ्फर भाई, जेर बेवांरस मन के संग मां गली-गली किंचरत रहिथे। भौजी तोला समाज ला देखना हे त मोला छोड़ दे।
भौजी हा दुलरवा ला छाती मां लगा लिस। दुलरवा मेंहर तोला अलग नई राखे चाहंव। तेंहर मोर बेटा अस अऊ मोरेच रहिबे। फेर तोला मोर किरिया हे तेंहर सोनकुंवर ला ले आन, मेंहर अतकेच चाहत हौं।
दुलरवा हा फैसला करिस के ओहर सोनकुंर ला आने बर जाही, अपन भौजी बर।
दुलरवा हा भौजी के केहे मुताबिक सोनकुंवर ला आने बर चलीस। गाड़ी के आवाज मां ओहा किव मन कस बिचार मां बूड़ गे। के भगवान। डउकी के मन मं जऊन मया के ढेरी भरे हे तऊन का मोर सोनकुंवर के मन मं नई ये। सोनकुंवर हा कतेक नासमझ हे, अरे काहीं त सोंचतिस... कहूं भौजी नई होतिस त मोर ये गोसइंया कहथय तऊन दुलरवा जऊन आज हावय तऊन नई रहितिस। अइसने बिचार मां फन्दे-फन्दे ओहा अपन ससुरार पहुंचिस। दुलरवा ला आय देख के घर के सब्बो झिन खुसी होगे। सोनकुंवर घलोक अड़बड़ खुस रिहिस फेर, तिरिया चरित्तर के मारे ओहा दुलरवा कोती लहुट के नई निहारिस। दुलरवा कोती धियाने नई दे रहिस।
रतिया होइस दुलरवा के सुते के बन्दोबस्त करे गईस। खा-पी के दुलरवा सोज अपन खोली मां गईस अऊ खटिया मां पर गे। खटिया मां परते ओला नींद आय लागिस। रद्दा के थकासी ह ओला सुताइच दिस। ओला सुतत देख के सोनकुंवर हा आके लहुट के चल दिस।
बिहिनिया दुलरवा 6 बजे उठ जाय फेर ससुरार के नींद आज ओहा 9 बजे उठिस, ता ओहा देखिस लकठा मं माढ़े कुसरी मां बइठे सोनकुंवर हा कांही पढ़त रिहिस हे। ओहा अपन रोज के आदत परे रिहिस तइसने कहिस – हे भगवान आज के दिन हा कइसे कटही। फेर सोनकुंवर घलोक ठगा जाय तइसना नई रिहिस। कहिस – हहो बने आय, ऊहां बिहिनिया ले अबन भौजी के दरसन करत रहे, इहां त मेंहर तो कालेच आंव।
दुलरवा किहिस – देख लेय न, बिहिनिया-बिहिनिया ले झगरा हे भगवान! ये देबी मन ले बचाबे, अऊ अपन रोज के बूता मां लग गे।
नहाई धोवई ले फुरसत होके दुलरवा हा अपन खोली मां ओन्हा बदलत रहिस के ओतका मां सोनकुंवर हा चहा नास्ता धर के आ पहुंचिस।
चाय के आनन्द लेत-लेत दुलरवा हा किहिस – मेंहर तोला लेय बर आय हौं। भौजी हर तोर अड़बड़ सुरता करथे। हमन ला आजेच जाय बर हे।
सोनकुंवर किहिस – हहो बने ये, थोक बहुत आपमन सुरता करथव, अऊ थोक बहुत तुम्हर भौजी हा। फेर मोला त ओ घर मां गोड़ नई दना ये अऊ कहूं जबरदस्ती करबे त मेंहा त नई फेर मोर मुदार् हा उहां जाही।
तभी त बड़, बड़े ज्ञानी, किव अऊ साहित्त के धुरंधर मन घलोक माई लोगन ला नई समझे सकिन। पेर ये दुलरवा हा त एक अनाड़ीच सरिख रहिस हे।
सोनकुंवर के एक गोठ मां दुलरवा हा चमके बरोबर होगे। ओखर दिमाक काम नई करिस। आखरी मां येहर मोरे गोसईनेच आय, मोला येलाअपन जिंदगानी मोरच संग बिताना हे। तभो ले अभी ओला काहीं नई कहनाच ला ठीक समझिस।
मंझनिया दुलरवा हा कोनो ला कांहीच बताय बिन टेसन चल दिस। जतका बेर ओहा घर ले बाहिर निकलत रिहिस त दुवारी मां ओखर सारी श्यामा हा पूछिस – भांटो अभी कहां जाथस ? दुलरवा ह कहिस – कहूं नई जांव, थोकन किंजर के आवत हौ।
टेसन पहुंच के दुलरवा ह अपन घर के टिकिस कटाइस अऊ गाड़ी मां चढ़गे। रेल मां भीड़ अड़बड़ रिहिस। जौन डब्बा में दुलरवा चढ़िस तउनों मां अड़बड़ गरदी रिहिस। फेर दुलरवा ला ठउनर िमल गे। दूसर टेशन मां दुलरवा ला अपन जघा ला छोड़ना परिस। काबर के ये टेसन के चढइया मन मां एक झन डोकरी रिहिस, जेकर देंहा हा कांपत रिहिस। दुलरवा हा ओला अपन ठौर मां बइठार दिस अऊ अपन हा डब्बा के दुवारी मां चढे उतरे के लोहा के डंडा ला धर के ठाड़ होगे।
दुलरवा ला चैन नई रिहिस। ओखर मन हा ओला भौजी अऊ सोनकुंवर के बिसे मां बिचारे बर पेलत रहिस हे। ओहा अपन मन मां ओ दूनों के बिसय मां बिचारत रहिस हे।
एक कोती सोकुंवर अऊ, दूसराकोती भौजी। सोनकुंवर हा अलगे रहे के फैसला कर डारे रिहिस अऊ भौजी जऊन हा सोनकुंवर के नई आय के मारे समाज के हिंता के सिकार होत रिहिस।
अइसने बिचारत-बिचारत दुलरवा के करेजा हा धड़के लागिस। अऊ वइसनेच गाड़ी हा पुलिया मं आइस ओखर धड़धड़ आवाज मां दुलरवा हा अपन मन ऊप्र कब्चा नई पाय सकिस। ओखर हांथ हा दरवाजा के डंडा मेंर ले सरक गे अऊ ओहा रेल ले गिर परिस।


text:
बने जुड़हरे-जुड़हर निगम के चुनई उरकगे अउ पंचइती चुनई अवइया हावय। अतेक जड़काला म तको सहर दंदकत रिहिसे। जड़काला हावय तब ले चुनई वाले मनके मारे कोनो गली, कोनो घर दुवार नइ बाचिस। उंकर रेंगई ले तो भुइंया म फुतकी उड़त रिहिसे। जतके तन मन धन ले मंदिर देवाला म जाके अरजी करत रिहिन हाबे ओतके लगन ले वोट डरइया मनके दुवार म तको नेता मन अरजी-बिनती करत रिहिन हाबे। कतकोन मन तो अपन नेता के दरस पांच बछर पाछू करिन हाबे। सबोच के मन म कुछू-काही बात बर नराज रिहिस फेर आठ दिन के मया म ऊंकर पांच बछर के रीस भुलागे। नेता मन रीस उतारे के दवई जोन धरे रिहिसे। जेन जइसन मांगत रिहिसे, सबो के मंसा पुरा होवत रिहिसे। ए पांच सला तिहार के अगोरा तो कुछ आदमी ल बड़ जतन ले रिथे। काबर के काम बुता खोजे बर नइ परय, अरे आठ दिन तो कमाय बर तको नइ लागय। नेता मनके पाछू-पाछू किंजरना हाबे अउ नारा लगाना हाबे। बस फेर ताहन खाये पीये के कोनो चिंता नइये। ये बात अलग हाबे के जीते के बाद ओला कोनो कुकुर नइ पुछे।
आज जेला देखबे तेला सौ-पचास लोगन के भीड़ धरे किंजर रिथे। बड़का नेता मन सभा करे के आगू चेता के राखे रिथे के बने भीड़ सेकेल के राखहू तभे मै आहू। छोटे नेता मन ऊंकर बात मान के चाहे जइसन होवे, जेन करे बर लागय, कइसनो करके भीड़ जुटाना हाबे इही जुगाड़ म रथे अउ बनिहार मनला कारयकरता बनाके नेता के आगू जय जयकार करवाथे। जतका बड़का नेता, ओकर बर ओतके जादा भीड़ जाही। चलो अब के चुनई ले बनिहार मनके तो फइदा हो जथे। आज ए छाप के नेता के पाछू काल ओ नेता के पाछू। कोनो दिन तो एक जुवार येकर जय अऊ दूसर जुवर दूसइया के जय। जय बोल के पइसा कमाव। कास ये नेता मन चुनई जीते के बाद उकर खातिर कोनो अइसन रद्दा बनातिस के ओमन ल सबर दिन काम बुता मिलते राहय। ओमन ला रोजी-रोटी बर बाट जोहे ल झन होवे। फेर अइसन हो जही तव भीड़ म कोन जुरियाही। गरीब अउ दुखिया नइ रिही तव नेता जी भासन काकर दीही। कोन ल विकास कराये के लबारी किरिया खाही।
अब के चुनई ह तो घर परवार के चुल्हा तको अलगा देथे। एक भाई भारतीय जनता पारटी जी जिंदाबाद, जिंदाबाद-जिंदाबाद काहत हावय तव दूसर भाई कांग्रेस पारटी जिंदाबाद, जिंदाबाद-जिंदाबाद काहत हाबे तव तीसर ह अऊ आन परटी के जय जयकार करथे। दू दिन बने रिहिसे तीन दिन बने रिहिसे चउथईया दिन म भाई-भाई म खिबिड़-खाबड़ मातगे। बाहिर के आन-आन के झगरा घर म आथे के तोर नेता अइसे हे वइसे हे। वो किथे तोर नेता अइसे हे-वइसे हवय। धीरे-धीरे चुनई ह चुल्हा ल तको अलगा देथे। खास करके मंझोलन परवार वाले मनके इही हाल होथे। काबर के सबसे छोटे अउ बड़े परवार वाले मन ला तो अपन काम कउड़ी ले फुरसत नइ मिलय। मंझोलन परवार अपने-अपन म लड़ मरथे। बड़का नेता तो अलग-थलग रिथे फेर मंझोलन परवार के कारयकरता मन ल तो एके तिर रेहे बर हाबे तव रोज-रोज गारी बखाना देवई, पोल पट्टी खोलई म रिस तो लागबे करही। मंझोलन परवार मन लड़ मरथे अउ छोटकू अउ बड़का परवार वाले मन दूनो परटी संग संघर के पइसा झोरे के बुता करथे। काबर के जइसन संग तइसन बेवहार करना, नारा लगाना हे अउ पइसा कमाना हे...चुनई आहे ददा ।
आज जेला देखबे तेला सौ-पचास लोगन के भीड़ धरे किंजर रिथे। बड़का नेता मन सभा करे के आगू चेता के राखे रिथे के बने भीड़ सेकेल के राखहू तभे मै आहू। छोटे नेता मन ऊंकर बात मान के चाहे जइसन होवे, जेन करे बर लागय, कइसनो करके भीड़ जुटाना हाबे इही जुगाड़ म रथे अउ बनिहार मनला कारयकरता बनाके नेता के आगू जय जयकार करवाथे। जतका बड़का नेता, ओकर बर ओतके जादा भीड़ जाही। चलो अब के चुनई ले बनिहार मनके तो फइदा हो जथे। आज ए छाप के नेता के पाछू काल ओ नेता के पाछू। कोनो दिन तो एक जुवार येकर जय अऊ दूसर जुवर दूसइया के जय। जय बोल के पइसा कमाव। कास ये नेता मन चुनई जीते के बाद उकर खातिर कोनो अइसन रद्दा बनातिस के ओमन ल सबर दिन काम बुता मिलते राहय। ओमन ला रोजी-रोटी बर बाट जोहे ल झन होवे। फेर अइसन हो जही तव भीड़ म कोन जुरियाही। गरीब अउ दुखिया नइ रिही तव नेता जी भासन काकर दीही। कोन ल विकास कराये के लबारी किरिया खाही।
अब के चुनई ह तो घर परवार के चुल्हा तको अलगा देथे। एक भाई भारतीय जनता पारटी जी जिंदाबाद, जिंदाबाद-जिंदाबाद काहत हावय तव दूसर भाई कांग्रेस पारटी जिंदाबाद, जिंदाबाद-जिंदाबाद काहत हाबे तव तीसर ह अऊ आन परटी के जय जयकार करथे। दू दिन बने रिहिसे तीन दिन बने रिहिसे चउथईया दिन म भाई-भाई म खिबिड़-खाबड़ मातगे। बाहिर के आन-आन के झगरा घर म आथे के तोर नेता अइसे हे वइसे हे। वो किथे तोर नेता अइसे हे-वइसे हवय। धीरे-धीरे चुनई ह चुल्हा ल तको अलगा देथे। खास करके मंझोलन परवार वाले मनके इही हाल होथे। काबर के सबसे छोटे अउ बड़े परवार वाले मन ला तो अपन काम कउड़ी ले फुरसत नइ मिलय। मंझोलन परवार अपने-अपन म लड़ मरथे। बड़का नेता तो अलग-थलग रिथे फेर मंझोलन परवार के कारयकरता मन ल तो एके तिर रेहे बर हाबे तव रोज-रोज गारी बखाना देवई, पोल पट्टी खोलई म रिस तो लागबे करही। मंझोलन परवार मन लड़ मरथे अउ छोटकू अउ बड़का परवार वाले मन दूनो परटी संग संघर के पइसा झोरे के बुता करथे। काबर के जइसन संग तइसन बेवहार करना, नारा लगाना हे अउ पइसा कमाना हे...चुनई आहे ददा ।


text:
कहानी : मुर्रा के लाडू
घातेच दिन के बात आवय ओ जमाना म आज काल कस टीवी, सिनेमा कस ताम झाम नई रहिस । गांव के सीयान मन ह गांव के बीच बइठ के आनी बानी कथा किस्सा सुनावय । इही कहानीमन ल सुनके घर के ममादाई, ककादाई मन अपन अपन नाती पोता ल कहानी सुना सुना के मनावाय लईका मन घला रात रात जाग के मजा ले के अऊ अऊ कहिके कहानी सुनय ।
ओही जमाना के बात ये जब मै छैय सात बरस के रहे हो हूं । हमन तीन भाई अऊ ममा के तीन झन लईका ममादाई ले रोज सांझ होतीस तहां ले कहानी सुनाय बर पदोय लगतेंन । ममादाई पहिली खा पिलव फेर सुते के बेर कहानी सुनहू कहिके मनावय । हमन मामी ले जल्दी खायबर दे कहिके चिल्लात रहेन । खातेन पितेन अऊ चुमुक ले खटिया म कथरी ओढ़ के बइठ जातेन अऊ ममादाई ल जल्दी आ कहिके गोहरातेन । ममादाई ल बरोबर खटिया पिढिया नई करन देत रहेन तभो ले ममादाई अपन काम बूता ल करके खटिया म सूतत सूतत कहानी सुनाय ल सुरा करय ।
नवागढ़ के हाट बजार म राजू अऊ ओखर संगी सत्तू दुनो छन लईका घूमत रहिन आनी बानी के समान बेचावत रहय । कोनो मेरा साग भाजी बंगाला गोल गोल, मुरई लंबा लंबा रोठ रोठ, गोलईंदा भाटा ……..कोनो मेरा नवा नवा कपड़ा अऊ का का । ऐखर ले ओमनला का करे ला । ओमन ला थोड़े साग भाजी लेना रहिस । ओमन तो घूमत मजा लेत रहिन । खऊ खजाना खोजत रहिन । ये पसरा ले ओ पसरा ।
मिठईया के दुकान म सजे रहय जलेबी गोल गोल, छडि़या मिठइयर सफेद सफेद पेंसिल असन, बतासा फोटका असन । दुनो लईका के मन ललचाय लगीस । राजू मेरा एको पैईसा नई रहय ओ का करतिस देखत भर रहय । सत्तू धरे रहय चार आना फेर ओखर मन का होईस काही नई लेईस । दुनो छन आगू बाड़गे आगू म केवटिन दाई मुर्रा, मुर्रा के लाडू अऊ गुलगुल भजिया धरे बईठे रहय । राजू कनेखी देखय पूरा देख परीहव ता मुह मा पानी आ जाही । सत्तू ह गुढेर के देखय ऐला खाव के ओला । फेर सत्तू कुछु नई लेईस । चल यार घर जाबो कहिके वह हाट ले रेगे लगिस । दुनो छन पसरा छोड घर के रद्दा हो लिन। रद्दा म सत्तू के षैतानी मन म कुछु विचार आईस ओ हर राजू ले कहिस चल तै घर चल मै आवत हव । ओ हर ऐती ओती करत फेर बाजार म आगे । राजू ल कुछ नई सुझाइस का करव का नई करव फेर सोचिस चल बाजार कोती एक घा अऊ घूम के आजांव पाछू घर जाहू ।
राजू धीरे धीरे हाट म आगे । देख के ओखर आंखी मुदागे । सत्तू ह कागज म सुघ्घर मुर्रा के लाडू धरे धरे कुरूम कुरूम खावत रहय । राजू के बालमन म विचार के ज्वार भाटा उछले लगीस ।
मोर संगी………..
ओखर पैइसा……….
का करव………..
टुकुर टुकुर देखय अऊ सोचय । मुह डहर ले लार चुचवात रहय अब्बड धीरज धरे रहव फेर सहावत नई रहय । कोकड़ा जईसे मछरी ल देखत रहिथे ओइसने । ओइसनेच छप्पटा मारीस मुर्रा के लाडू म धरीस अऊ फुर्र……..
सत्तू कुछ समझे नई पाईस का होगे । हाथ म लाडू नई पाके रोय जागीस भागत राजू के कुरथा ला देख के चिन्ह डारिस । राजू लाडू लूट के भाग गे । सत्तू रोवत रोवत आवत रहय ओतकेच बेर ओखर ममा चइतराम ओती ले आवत रहिस । भांचा ल रोवत देख अकबका गे
का होगे भांचा ?
काबर रोवत हस?
का होगे गा ?
सत्तू सुसकत सुसकत बताईस ओखर मुर्रा के लाडू……..
राजू ह ………….
धरके भगा गे………..।
काबर गा ?
सुसकत सुसकत सत्तू जम्मो बात ल बताईस ।
ओ हो भांचा तोरो गलती नईये ?
तोला अइसन नई करना रहिस ।
चल तोर बर अऊ मुर्रा के लाडू ले देथव । सत्तू फेर कागज म सुघ्घर मुर्रा के लाडू धरे कुरूम कुरूम खाये लगीस ।
ओती बर राजू ह मुर्रा के लाडू धरे खुष होगे अऊ खाये बर मुह म गुप ले डारिस । जइसने मुह म लाडू के गुड़ ह जनाईस ओला अपन दाई के बात के सुरता आगेः
बेटा हमन गरीब आन
हमर ईमान ह सबले बड़े पूंजी आय ।
हमला अपन मेहनत के ही खाना चाही ।
दूसर के सोना कस चीज ला घला धुर्रा कस समझना चाही ।
राजू के मुह मा लाडू धरायेच रहीगे ना वो खा सकत रहिस न उलग सकत रहिस । मुह ह कहत हे – हमला का जी खायेले मतलब, स्वाद ले मतलब । बुद्वि कहत है- नही दाई बने कहिथे दूसर के चीज ला ओखर दे बीन नई खाना चाही । मन अऊ बुद्वि म उठापटक हो लागीस । मन जीततीस त लाडू कुरूम ले बाजय । बुद्वि जीततीस चुप साधय । अइसने चलत रहिस लाडू अधियागे ।
बुद्वि मारीस पलटी अऊ मन ला दबोच लेहीस । मुह ले मुर्रा लाड़ू फेकागे । राजू दृढ मन ले कसम खाय लगिस -‘‘आज के बाद अइसना कभू नई करव अपन कमई के ला खाहू, दूसर के सोन कस जिनीस ल धुर्रा माटी कस मानहू, मै अब्बड पढिहव अऊ बड़का साहेब बनिहव ।‘‘
सत्तू ला मुर्रा के लाडू ल वापिस करे बर ठान के राजू ह हाट के रद्दा म आगे । सत्तू सुघ्घर ममा के दे लाडू ल खात रहय । राजू अपन दुनो हाथ ल माफी मांगे के मुर्दा म सत्तू कोती लमा देइस । अब तक सत्तू ल घला कपटी स्वभाव के भान होगे रहिस । वो हर हंस के राजू के हाथ ले मुर्रा के लाडू ले के बने मया लगा के एक ठन मुर्रा के लाडू राजू के मुह म डारिस । दुनो संगी अब हंस हंस के संगे संग मुर्रा के लाडू खाय लगीन कुरूम कुरूम ।
कहानी सीरावत सीरावत ममादाई ऊंघावत रहव । मै पूछ परेव फेर राजू के का होइस ? दुनो छन बने रहिन नही । ममादाई कहिस बेटा -‘मन के जीते जीत हे, मन के हारे हार‘ जौउन मन बुद्वि ले सख्त होही तेन सफल होबे करही राजू आज कलेक्टर साहेब हे । तुहुमन मन लगा के सुघ्घर बढहू चलो अभी सुत जव ।
महु राजू कस बनीहव सोचत सोचत कतका बेरा निंद परिस बिहनिया नई जानेव ।
– रमेशकुमार सिह चौहान
मिश्रापारा, नवागढ
जिला बेमेतरा छ.ग.
मो. 09977069545
ब्लाग rkdevendra.blogspot.com


text:
कपड़ा के नांव म कनिहा म नानकुन कपड़ा लटके के रिहिस। चुंदी छरियाय रिहिस। तन बिरबिट करिया। दांत निकले।
जाड़ म लुद-लुद-लुद-लुद कांपत रिहिस। बही ह टक लगाके आगी तपइया सबो झन ल देखत रिहिस कांही नइ काहत रिहिस। फेर ओखर आंखी काहत रिहिस- ‘थोर किन महूं ल आगी तापन देतेव गा।’ नाक ल सकेलत धुरंधर महाराज कथे। येला भगाओ इहां ले।
बिसेलाल गउंटिया, जगनू बर तमक गे- ‘तुंहरो बुता रे बाबू! निचट आलारैसी ताय। सुकवार के दिन अतका जड़ जग चालू होना हे अउ तुमन तुंगत हव। दूबी मां गाड़ा अरझाना त तुंहरे मन ले सीखना चाही।’ जगनू बतइस- ‘अभीच कुंआ पारा डाहर गे रहेंव गा। बनिहार खोजे बर। पन्दरा-बीस झन तियार होइन हे। काली ले बियारा के साफ-सफई शुरू हो जही।’
सुकवार के दिन बिसेलाल गंऊटिया ह अपना दाई के गरीबीन के बरसी मनावत हे। उही पाय के भागवत कथा करवावत हे। तेखरे तियारी म लगे हवयं। चार एक्कड़ के बड़का बियारा ल कोरी अकन बनिहार मन छोलिन अउ गोबर म लिपिन। तुरते समियाना, दरी आगे। बर रूख म पोंगा रेडिया बंधागे। बाजवट लगाके महाराज बर थोरकिन खाल्हे मं आसन मढ़इन।
बिकट साल पहिली बिसेलाल के ददा सोनसिंग गउंटिया घलो एक घांव अइसने बड़का जग मढ़ाए रिहिस। जेखर सोर चाराें मुडा उड़े रिहिस। नेट सात दिन तक भण्डारा खुले रिहिस। दूरिहा-दूरिहा के मनखे मन भागवत कथा सुने बर आए रिहिन।
भागवत कथा के कारड छपगे। बिसेलाल गउंटिया दुरूग के परसिध्द बिदवान धुरंधर महाराज ल कथा पढ़े बर नेवतीस। लक्ठा गांव के असोक महाराज ल बरन बइठे बर नेवतीस। सुकवार के दिन भागवत कथा सुरू होइस। बिसेलाल गांव के रमायन पालटी वाले मन ल तको नेवते रिहिस। रमायन पालटी वाले मन तबला, हारमोनियम धरके धुरंधर महाराज संग बइठ गे। महाराज भागवत कथा काहत जाय, बीच-बीच म परसंग के अनुसार भजन घलो गावय। रमायन पालटी वाले मन ओखर संग देवय। महराज एक ठन भजन गइस- ‘कभी प्यासे को पानी पिलाया नहीं, बाद अमृत पिलाने से क्या फायदा…।’ रमायन पालटी वाले मन कोरस करिन। भजन के बाद महराज फरिहार के बतइस- ‘सानों! जनसेवा ह परभु सेवा होथे। असहाय, दु:खी, अनाथ मनखे मन के सेवा करे ले भगवान परसन होथे। कहूं हमन भगवान के रोज नांव जपत हन, रोज माला फेरत हन, फेर दीनदु:खी मनखे मन के सेवा नइ करत हन ते भगवान हमर ले कभू परसन नइ होय।’ भगत मन टक लगाके कथा ला सुनत राहंय अउ बड़ खुस राहयं। कथा सिराय, तहान गली-खोर, कुंवा पार, सबो जगा कथा के चरचा घलो होय।
पुस के महीना रिहिस। सबो झन के धान कोदो लुवा गे रिहिस अउ मिंजा-कुटा के कोठी म तको धरागे रिहिस। सबो झन ठेलहा होगे रिहिन, उही पायके भागवत कथा सुने बर सबो झन उम्हियागे। बिहनिया आवयं ते संझाकुन जावयं। मंझनिया कुन के खाय बर बेवस्था रिहिस। नास्ता-चाय घलो मिलय। रतिहाकुन बियारी करे के बाद कइ झिन सियान मन महराज तीर बइठे बर आवयं। महराज ला कांही पूछय। महाराज बतावय। भुर्री तापत-तापत सबो झन बइठे राहयं अउ धारमिक चरचा चलय।
अइसने एक दिन धुरंधर महाराज आगी तापत रिहिस। संग म चार-पांच झन सियान मन घलो बइठे रिहिन। धारमिक चरचा चलत रिहिस। फगनू, महराज ल पूछिस- ‘महाराज! मान लो कोनो मनखे भगवान म जल चढ़ाए बर अब्बड़ दूरिहा ले आवत हे अउ रद्दा म कोनो मनखे पियास के मारे तड़फत हे। त वो मनखे ला का करना चाही?’
फगनू डाहर ल देखत महराज कथे- ‘वो मनखे ल तुरते लोटा के पानी ला वो पियासा आदमी ल पिया देना चाही, काबर कि काखरो परान बचाना सबले बड़का पुन होथे। धरम के नांव मां ढोंग नइ होना चाही। अइसने भगत मन, महराज ल कांही पूछत जावंय अउ महाराज खुस होके जुवाब देवत जाय। कभू-कभू प्रेरक परसंग घलो बतावय।’
गोठबात अइसने चलते रिहिस। तइसने म एक झिन बही उही मेर अइस। कपड़ा के नांव म कनिहा म नानकुन कपड़ा लटके के रिहिस। चुंदी छरियाय रिहिस। तन बिरबिट करिया। दांत निकले। जाड़ म लुद-लुद-लुद-लुद कांपत रिहिस। बही ह टक लगाके आगी तपइया सबो झन ल देखत रिहिस कांही नइ काहत रिहिस। फेर ओखर आंखी काहत रिहिस- ‘थोर किन महूं ल आगी तापन देतेव गा।’ नाक ल सकेलत धुरंधर महाराज कथे- ‘ये कोन जकडी ए गा। एला भगाओ इहां ले। कोनजनी कब के नाहे खोर हे ते? दूरिहा ले बस्सावत हे। पवित्र अस्थान ल असुध्द करे बर जोम दे देहे।’ बही चिटपोट नइ करिस। दांत ह किट-किट, किट-किट बाजत रिहिस। बही ल नइ जावत देखके सुखीत ह नान-नान कोहा म फेंक के वोला अइसे डरहुवइस जइसे कोनो ह पिटपिटी सांप ल भगाए बर ओकर तीर तखार म कोहा मारथे। बही ओ मेर ले भगागे। महराज सुखीत डाहर देखिस मानो काहत हे- ‘बने करे महूं इही उदीम ल करे रितेंव।’
धारमिक चरचा एक पइत फेर सुरू होगे। अइसे-वइसे रात के गियारा बजगे। धधक-धधक के भुर्री बरत रिहिस तेनो जुड़ागे। सबो झन उसलगे। मनराखन अउ सोभित परछीच म सोइस। महराज तको थके मांदे राहय। अपन गद्दा मं जाके सुतगे। सोभित मुंदरहा ले रोज उठ जय। आजो लंघियात उठगे। परछी ले निकलिस ते झझक गे। राखर मां उही बही ह मरे परे राहय। हांत गोड़ अकड़ गे रिहिस। देखे म लागत रिहिस, जाड़ मं ठुठर के मरगे हवय। थोरकिन म महराज घलो अइस। लास ल देखिस, थोरकिन चुप रहिस, तहान बोलिस- ‘दुनिया के सबले बड़ा सच आय मृत्यु। जेन ये दुनिया म आए हे ओला एक न एक दिन जानाच हे। त एखर बर का सोक? आज ए बही के पारी रिहिस। हो सकथे काली हमर पारी होही। धुरंधर महराज उपदेस देत रिहिस। आने मनखे मन सुनत रिहिस। धुरंधर महराज ये जगा के शुध्दिकरन करे बर सुखीत ल गंगा जल लाए बर आरो दिस। सुखीत आडर पाते सांट उत्ता-धुर्रा दऊंडिस गंगाजल लाए बर…।’
यशपाल जंघेल
तेन्दूभांठा गंडई,राजनांदगांव
Related posts:


text:
माघ महीना के अमावसिया ला मौनी अमावसिया कहे जाथे। एहा एक परब बरोबर होथे एखरे सेती एला मुक्का उपास के परब कहीथे। ए दिन ए परब के बरत करइया मन ला कलेचुप रहीके अपन साधना ला पूरन करना चाही। मुनि सब्द ले मौनी सब्द हा बने हावय। एखर सेती ए बरत मा कलेचुप मउन धारन करके अपन बरत ला पूरा करइया ला मुनि पद हा मिलथे। ए दिन गंगा-जमुना मा असनांद करना चाही। ए अमावसिया हा सम्मार के परगे ता अउ जादा बाढ़ जाथे। ए दिन धरती के कोनो कोन्टा मा सुरुज या फेर चन्दा ला ग्रहन हो सकथे। अइसन बिचार करके धरमी मनखे मन हा अमावसिया अउ पुन्नी के दिन असनांद अउ दान-पुन के करम ला करथें।
मौनी अमावसिया के दिन सुरुज अउ चंदा हा गउचर बस मकर रासि मा आथे। एखरे सेती ए दिन हा भरपूरहा उरजा अउ बल ले भरे होथे। ए दिन ला बङ पबरित माने जाथे। इही दिन मनु रिसि के जनम दिन घलो माने जाथे। मउन बरत के अरथ हावय अपन इन्दरी मन ला अपन बस मा करई। धीरे धीरे अपन बानी ला संइयम मा राख के अपन बस मा रखई हा मउन बरत आय। मनखे अपन-अपन छमता अउ समरथ के हिसाब ले ए मुक्का उपास ला एक दिन,एक महीना अउ कोनो-कोनो मन हा एक बच्छर ले धारन करे के संकलप कर सकथे। अपन बानी ला एक दिन अराम अउ बिसराम दे के मुक्का उपास के पालन करे जाथे। अइसन करई हा बङ़ शुभ मिने जाथे।
मौनी अमावसिया के दिन बङ़े बिहनिया ले मौन रही के असनांद करना चाही। एखर ले मन अउ चित हा सुद्ध अउ सान्त होथे। आतमा ले परमातमा के मिलन के रद्दा खुलथे। मुँहू ले, होंठ ले भगवान के नाँव जपे ले जादा मने मन मुक्का सुमिरन करे ले जादा फाइदा होथे। मनखे ला सरेस्ठ संत-महातमा असन मुक्का बेवहार करना चाही,अगर मुक्का नइ रहीं सकय ता कोसिस करँय के कोनो अपन मुहूँ ले करु अउ उराठिल भाखा झिन बोलँय।
समंदर ला मथे के समे अमरित ला पाय बर देवता अउ राक्छस मन के बीच मा अब्बङ़ झगरा होइस। ए झगरा मा कलस मा भराय अमरित हा छलक के जगा-जगा मा गिरे रहिस। इलाहाबाद, हरिद्वार, नासिक अउ उज्जैन मा अमरित के बूंद गिरे के बात कहे जाथे। अइसन जघा मा असनांद करके अपन सक्ति मुताबिक जप-तप अउ दान-धरम करे ले मनखे के सबो दुख-संताप अउ पाप के नास होथे। कोनो मनखे तीरथ-बरथ नइ जा सकय ता अपन घर मा बङ़े बिहनिया ले असनांद करके दिनभर मुक्का रहिके धरम-करम करना चाही। छल-कपट,लालच-लबारी ले दूरिहा रहिना चाही। भगवान बिसनु अउ संकर के अराधना करना चाही। संकर अउ बिसनु के सिरतोन मा एकेच हरँय फेर भगद मन के कलयान करे बर दु अलग-अलग सरुप धरें हावय। ए मुक्का उपास के इही सार हे के अपन बोली बचन ला सौ बेर सोंच समझ के बोलव या फेर मुक्का रहव, कलेचुप रहव। सियान मन, बिद्वान मन कहे घलाव हे के चुप असन कोनो सुख नइ हे ए जग मा। मुक्का रहीके मने मन मनन करन,मने मन मंथन करन। इही हा सबले सरेस्ठ साधना हरय। इही मा सरी सुख समाय हावय।
असहमत – ग्रहन (गरहन प्रचलन म हे त ग्रह के बाद ‘ण’ नइ लेना हे कहि के ‘न’ जोरे के का काम), गउचर (सीधा हिन्दी के शब्द ‘गोचर’ लेहे ले बात समझ म आही, इहां तो गरूवा चरई के भाव आवत हे जबकि लेखक ‘भ्रमण’ ल बताना चाहत हे), रासि (राशि लिखना चाही), उरजा (उर्जा लिखना चाही), रिसि (उर्जा लिखना चाही), चित (उतान वाले ‘चित’ प्रचलन म हे, ये ‘चित्त’ बर ‘चित’ के जघा चित्त ही लिखे ले बात समझ म आही), सुद्ध (शुद्ध लिखना चाही), सान्त (शांत लिखना चाही), फाइदा (फायदा लिखना चाही), सरेस्ठ (श्रेष्ठ लिखना चाही), कोसिस (उदीम लिखना चाही), सक्ति (शक्ति लिखना चाही)
‘अमावसिया’ जइसे सबद के प्रयोग मोर जानती म छत्तीसगढ़ी म प्रचलित नइ हे, भलुक ‘अम्मावस’ सबद के उपयोग होथे। कहूं हिन्दी के सबद ‘अमावश्या’ के छत्तीसगढ़ी करन करचनाच हे कहि के ‘अमावसिया’ लिखना उचित नइ हे। जउन सबद प्रचलन म हे तेला भले स्वीकार कर लिए जाए, (जइसे शब्द के जघा ‘सबद’ के प्रचलन कई बछर से हे, येकर पहिली साहित्य म उपयोग के प्रमाण भी हे) फेर जबरन हिन्दी के सबद मन ल आज छत्तीसगढ़ी बनाए के हम विरोध करथन।
गुरतुर गोठ के लेखक मन अपन रचना मन म अपन हिसाब से सबद के उपयोग करथें। इंहां प्रकाशित होए के मतलब, संपादक अइसे सबद मन के प्रयोग से सहमत हे, ये जरूरी नइ हे। हम इंटरनेट म छत्तीसगढ़ी भंडार भरे के उद्देश्य से रचना मन के प्रकाशन करत हवन। – संपादक


text:
राधा अपन अंतस के पीरा ला कभू कोनो ल जनान नी देवय। फेर येकर कोनो नइहे कहिके लोगन जइसने पाथे वइसने ताना मारे मा कमी नी करय। राधा ह बिगर धियान दे अपन रसता आवत-जात रिथे। फेर ककरो बहकावा मा नी अईस। रसता मा कतको झन कुछु-न-कुछु कहात रिथे फेर लहुट के जुवाब कोनो ला नी दे अपने बूता म मगन रिथे।
किसन के राधा हा जग मा मया बगराय के मिसाल बनिस। तेकरे सेती इंकर गुनगान
ला हमन करथन। ये जग मा बिधाता हा हमन ला घलो बिगर छोटे-बड़े के भेदभाव के बने मिल-जुल के रहाय अउ चलंय कहिके ये धरती मा भेजे हावे। फेर हमन हा मया मोरी चारी लिगरी ले उबर नी पान। तेकरे सेती जिनगी मा हाय-हाय करत रिथन। अउ काकरो बढ़त ला देख नी सहियारन कोनो अपन मेहनत ले बढ़थे तेनला उठाय के बदला धकेले के परयास होथे। येहा हमर मनखे बर बने नोहे।
फकफक ले उज्जर, गोल चेहरा, लाली टिकली, बांह भर चुरी पहिरे तन मा गहना गुरिया लदाय मरारबारी ले बिहनिया ताजा साग-भाजी ला बिसाके लानथे अउ पारा, मोहल्ला मा किंजर-किंजर के साग भाजी ला राधा हा बेचथे। मुसकाती बदन हा जब देखबे खिले बरोबर रिथे। जेती जाथे तेती देखनी हो जथे। अइसने सुग्घर ढंग ले राधा ह अपन जिनगी के गाड़ी ला चलात हे। राधा अपन अंतस के पीरा ला कभू कोनो ल जनान नी देवय। फेर येकर कोनो नइहे कहिके लोगन जइसने पाथे वइसने ताना मारे मा कमी नी करय। कोनो किथे- राधा तेंहा कुछु मत कर मोर नजर के तीर भर मा राह। तोला रुपिया, पईसा ले मालामाल कर दुहूं। कोनो किथे- राधा अपन जिनगी ला मोर कर बिताबे ते तोला कोनो दु:ख-पीरा दुरिहा ले देखे बर नी मिले। कतको अकन अईसन हाना राधा ल सुने बर मिलथे तेकर लेखा नईहे। राधा ह बिगर धियान दे अपन रसता का आवत जात रिथे। फेर ककरो बहकावा मा नी अईस। रसता मा कतको झन कुछु-न-कुछु कहात रिथे फेर लहुट के जुवाब कोनो ला नी दे अपने बूता म मगन
रिथे।
दाई-ददा के कोरा के सुख ला बिचारी कभु जानबे नी करिस। जनम देते भार दाई हा ये दुनिया ले बिदा ले डरिस। होस संभालिस तबले ददा हा पी-खाके परे रहाय। बचपन के सुख काय होत तेनला राधा हा जानबे नी करिस। ददा हा राधा के पालन-पोसन ला करतिस, फेर ददा के लाचारी ला देखके राधा ला खाय-पीये के बेवस्था खुदे ला करे बर परगे। उल्टा हा पईसा, कौड़ी बर घलो नानचुन लईका राधा ल तगांय। पईसा के बेवस्था नी होवय। तहाने मार-धार करय। कोनो भाई न कोनो बहिनी, लरा-जरा मन ददा के बेवहार ला देखके नता रिसता ला टोर डारे हावें। राधा ला अपन भार समझत ददा हा नानपन मा मंदहा सन बिहाव ला कर दिस।
दाई-ददा के सग गुदेलना सहे बरोबर जिनगी होगे। ससुरार मा आके मनखे संग सास-ससुर के गुदेलना ला सुने बर परत रिहिस। जईसने बेवहार राधा संग ददा हा करय उही बेवहार राधा के गोसइया का करय। मार-पीट मा हलकान होगे राहय। घर में पुरती नी होवय त राधा हा कमाय बर जाय। पईसा के कमी होवय त गोसईया घलो मार-धार करय। पईसा-कौड़ी कमी होइस त गोसइया अउ सास-ससुर मन राधा ला घर ले निकाल दिन। राधा हा घलो अपन एक झन लईका ल धरके घर ले निकलिस। रिसता नता सबो के गुदेलना हा आज राधा ला ये लईक बना दे हावय के कोनो कतको काही कहिदे वोला, फरक नी परना हे। अब तो घाटा मर गेहे। सुरू में बिचारी बड़ सरमाय अउ कईसे करहूं सोचे। फेर पुरुसोतम गुरुजी ले मिले होसला हा अतेक बाढ़त गिस के पीछु लहुट के देखबे नी करिस।
आज पुरुसोतम गुरूजी नइहे फेर वोकर असीस बरोबर बने हावे। दर-दर के ठोकर खाय लइक होगे रिहिस। पहिली राधा हा कोनो ला हुत कराय ते लहुट के नी देखे। काबर राधा हा कोनो मदद मांग लीहि त। तेकर सेती अपन-अपन ले मुंहु लुकाय। अभीन राधा ला बिगर के हे रूपिया, पईसा, सोना, चांदी मा तउले बर तियार हे। राधा पहिली घलो उही रिहिस हे, अभीन घलो उही हावे, फेर लोगन के भावना काबर बदलगे? तेनला गुनत रिथे। कान नाक ला बोजे अपन बूता म मगन रिथे। पारा के माई लोगन
भीतरे-भीतर जलत रिथे। येहा माइलोगन होके टुरा जात असन सबो बूता ला कर डारथे कहिके। राधा हा गांव के इसकुल मा जाने बुझे के लईक दु चार अक्छर पढ़ घलो डरे रिहिस हे। मेहनत ले कुछ पईसा बाच जथे तेला बैंक मा जमा घलो कर देथे। राधा हा जानत हे ऊपर वाले के लिखा ला कोनो मेटा नी सकय।
मेहनत ईमान के रद्दा सबले सुन्दर हारथे येहा कभू नी हारय। इही आस हा आज राधा बर रद्दा देखात हावे। सबके होवत हा राधा ला अतेक तपा दे हावय के कतको बड़ मुसीबत आही तेनला अईसने झेल डारही। गली-गली मा गोहार पारे हे, बिचारी मोला थोरिक मदद कर देव कहिके कोन-कोन ला नी केहे होही।
अपन मया के बंधना मा सबला बांधिस। तभे तो आज कोनो मेर माथ हा नवे नई हे। अउ जेनहा नवाय बर लगे रिथे तेनला पता चल जथे येकर पाछु परना बने नो हे कहिके। एक झन लईका हावे तेनला बने सहर के इसकुल मा पढ़ात हावे। इात मान-सम्मान ले लोगन के गुदेलना ला बिगर डरराय उही गुदेलना ले सीख लेके आज राधा हा समाज बर मिसाल बनगे।
दीनदयाल साहू
प्लाट नं 429 माडल टाउन
नेहरू नगर, भिलाई
Related posts:


text:
गांव वाला मनके जी ह आज सही मां दुख पावत रहय। मंगलू जोन हमर गौंटिया के बेटा आय, बेरा कुबेरा एकर ददा ह हमर मन के मदत करै। तेखरे हमन हिन्ता करेन। जात ले अलगिया देन। तभो ओह कुछु नइ किहिस। कखरो हिन्ता नइ गोठियाइस। हमरो मन के आंखी ह अंधियागे। मंगलू नइ होतिस त हमार गांव के बढ़वारी कइसे होतिस। इही गुनके गांव वाला मन मिलके रामधन अउ उन्खर संगवारी मन के मुंह करिया पोतके गांव भर मां घुमाइन अउ छोड़ दिन।
रतिहा मंगलू ह मोटर मां बइठ के गांव पहुंचिस। अपन दुआरी मां गरदी देखके ओखर जी ह उड़ागै। काय होगे हे भगवान। मोटर ले उतरिस तइसने फिरन्ता ह मंगलू के गोड़ मं मूंड़ी नवा दिस। फिरन्ता के देखते ओला उठाके अपन कउरा मां पोटार लिस। ओला देखके मोंगरा के जी ह घला जुड़ागे। इन्कर मिला भेंटी होते रहय तइसने रामधन हा आके मंगलू के गोड़ तरी गिरगे। मंगलू ह कुछु समझे नइ सकीस।
का होगे गा भइया रामधन ?
मोर मुख ह नइ फुटय गा, तोर मिहनत के कमइ ल सतियानास कर डारतेंव गा, कहूं फिन्ता हठका बेरा नइ आतिस। मोला छमा कर दे गा।
गांव के पटेल ह जम्मो गोठ ल मंगलू ल बताइस फेर मंगलू ह धीर धरिस अउ किहिस – भइया रामधन मोर हक ल तैं नइ मार सकस। तभे त भगवान ह दू बच्छर के भगाय फिरन्ता ल भेजिस। जेखर भगवान साथ देथे तेखर कोनों बिगारा नइ करे सकयं। जा में कुछु नइ कहंव।
सरी गांव मां मंगलू के बढ़वारी के गोठ चलय। गांव वाला मन ओला अपन गांव के पंच बना दिन। मंगलू ह गांव के तरक्की बर बढ़ कोसिस करै। मंगलू के मिहनत ले रइपुरा गांव मां कइ ठिन कुआं खनागे। बड़का इस्कूल घला खुलगे। रइपुरा गांव के बढ़ोतरी ल देख के तीर तखार के गांव वाला मन घला अपन गांव के तरक्की बर मंगलू ले सलाह ले ल आवयं।
थोरके दिन बितिस त फिरन्ता ह मंगलू ले किहिस – भइया अब में अपन बखरी मां जाके रइहौं तइसने गुनथौं। कतेक दिन इहां परे रइहूं।
मंगलू किहिस – बाबू मोर कोनों भाइ नइये। दमांद अउ भाइ एके समझ। मोर घर मां रहौ अउ खेती के बढ़ती मां हाथ बंटावव। दिन ह साथ दिही त तुमला कोनों दुख नइ होही।
ये त बने हे गा, फेर मोर गिरस्ती कइसे चलही। घर ह सुन्ना परे रइही उहू बने नइये। में खेती मां तोरे संग काम करहूं फेर रहइ अपने घर के बने होथे।
बने हे गा, जब कइबे मोंगरा ल बिदा कर देबोन।
मोंगरा ह आज नवा दुलहिन असन सीधा-समान किसिम किसिम के लुगरा ओन्हां, दाइज लेके अपन ससुरार बर तियार होवत राहय। मंगलू के जी आज जुड़ागे अपन बहिनी ल अपन मनके जिनिस देके बिदा करे ले। गांव वाला मन के आंखी ह उघरगे आनी बानी के जिनिस ल देखके।
केतकी के आंखी ले आंसू ह बोहावत रहय, जइसे ओखर बेटी ह बिदा होवत हे। ओला सुरता आगे अपन दाई के असीस के –
मंगनी करेंव बेटी जंचनी करेंव ओ,
बर करेंव बेटी बिहार करेंव ओ,
गबन करेंव बेटी पठौनी करेंव ओ,
जा जा बेटी कमाबे खाबे ओ,
मार दीही बेटी रिसाय जाबे ओ,
मना लिही बेटी त मान जाबे ओ,
जांवर जोड़ी संगे बुढ़ा जाबे ओ,
सुख-दुख के रद्दा नहक जाबे ओ।
डोली उप्पर मोंगरा अउ फिरन्ता बइठे रहंय। दूनो झिन ल आज अइसे लगय के आजेच भांवर परे हे। एक दूसर ल लजाय असन देखैं।
ठउका बेरा मां पहटिया अउ पहटनिन मन खेत मां बूता करत करत ददरिया मां माते रहंय।
दुरिहा आवत दिखथे डोला
रानी के सुरता खींचत हे मोला
पेड़ सुखागे पानी के अकाल
देस घर छुटगे परगे जंजाल
बरा दार पछित धोइले
डउका के सुरता चिटिक रोइले
मारे चिरइ भेर बनदूख
चेहरा देखके निसाना गये चूक
रइपुर कलकत्ता अब्बड़ दुरिहा
मोर संग आजा देखाहूं कुरिया


text:
लोग लइका बर उपास – कमरछट के तिहार
छत्तीसगढ़ ल धान के कटोरा कहे जाथे । काबर इंहा धान के फसल जादा होथे ।इंहा के जादातर मनखे मन ह खेती के काम करथे । किसान मन ह अपन खेत में हरियर हरियर धान पान ल देख के हरेली तिहार मनाथे । हरेली तिहार के बाद से छत्तीसगढ़ में बहुत अकन तिहार मनाये जाथे । ओमे से एक परमुख तिहार कमरछठ भी हरे । कमरछठ ल महिला मन अपन लोग लइका के सुख सांति अऊ समरिदधि के खातिर मनाथे । भादो महिना के अंधियारी पांख के छठ के दिन कमरछठ मनाय जाथे ।एला हलसस्ठी भी कहे जाथे । इही दिन भगवान किसन कन्हैया के बड़े भाई बलदाऊ जी के जनम होइस हे । बलदाऊ जी के शस्त्र हल अऊ मूसल हरे । इही कारन ओला हलधर भी कहे जाथे । एकरे नाम से ए तिहार के नाम हलसस्ठी परे हे ।
ए तिहार ल विवाहित महिला मन अपन लइका के सुख सांति अऊ समरिदधि के खातिर मनाथे । ए दिन महिला मन ह उपवास रहिथे अऊ बिना नांगर चले अन्न जेला पसहर चांउर कहिथे तेला खाथे । आज के दिन महिला मन ह बिहनिया ले जल्दी उठथे अऊ मऊहा या करंज पेड़ के लकड़ी के दतवन करथे । गांव में नाऊ मन ह बिहनिया ले घरो घर दोना पतरी अऊ मऊहा के लकड़ी ल पहुंचा देथे । एकर बाद गांव में मंदिर के सामने एक ठन छोटे से गडढा खोदे जाथे जेला सगरी कहिथे ।सगरी में पानी भरे जाथे । सगरी के चारो डाहर कांसी के फूल, परसा के डारा , बोईर के डारा आदि से सजा दिये जाथे । मंझनिया के बेरा पूरा गांव के महिला मन सगरी के पास सकलाथे अऊ पूजा पाठ करथे ।
पूजा के समान – पूजा के समान में चना, जंवा, गेंहूं, धान, अरहर, मक्का अऊ मूंग ल चढाय जाथे ।कुछ गहना गुथा , नरियर अऊ हरदी से रंगे कपड़ा भी रखे जाथे ।
आज के दिन भंइस के दूध, दही अऊ मक्खन के उपयोग करे जाथे । गाय के दूध दही ह मना हे । एकर बाद महराज ह विधि विधान से पूजा करथे अऊ काहनी सुनाथे ।काहनी सुने के बाद सब कोई परसाद झोंक के अपन अपन घर आ जाथे । घर आय के बाद महिला मन ह अपन अपन लइका के पीठ में पियार से कपड़ा के पोतनी ल ओकर पीठ में मारथे अऊ आशीरवाद देथे । एकर बाद जो पसहर चांऊर के खाना बनाय रहिथे वोला सबसे पहिली छै ठन दोना में अलग से निकाल के गाय-बइला , कुकुर, बिलई,चिरई चिरगुन बर अलग से मढहा देथे ।ओकर बाद घर के सब झन ल परसाद के रुप में बांट के खाय जाथे। पसहर चांऊर में दूध दही मिलाय जाथे अऊ छे परकार के भाजी बनाय रहिथे ओकर संग खाय जाथे ।
ए परकार से कमरछठ के तिहार ल मिलजुल के बढ़िया हांसी खुसी से मनाय जाथे । एकर से एकता अऊ मिल बांटके खाय के भावना बढथे ।
कमरछठ के बारे में एक ठन काहनी बताय जाथे के दुवापर युग में माता देवकी ह ये वरत ल करे रिहिसे । काबर राजा कंस ह अपन आप ल बचाय खातिर देवकी के सब लइका ल मारत जात रिहिसे । तब देव रिसी नारद ह माता देवकी ल ए वरत करे के सलाह दिस । वोकर बात मानके माता देवकी ह ये वरत ल रखिस अऊ ओकर परभाव से भगवान किसन ह बांचगे । फेर बाद में भगवान किसन अऊ बलदाऊ दूनो कोई कंस ल मारके विजय हासिल करिस । ओकर बाद सब माता मन अपन संतान के खुसहाली अऊ सुख सांति खातिर ये वरत ल करे बर धरलिस । हमर ये परंपरा ह आज भी उतसाह से मनाये जाथे ।
महेन्द्र देवांगन “माटी”
पंडरिया


text:
नोनी मैं तो आन धर के छईहां नई खुंदे रहें, बुता करई तो जानते नई रहें। फेर मोर आदमी के बीते म जीनगी के ताना नना होगे।
घर चलाय बर गहना गूंठा तक बेचागे। माय मइके मैं दिन के चार दिन बने राखही तहां…। नानमुन गोठ ह हूल मारे कस लागथे। एही पाय के मैं मिस्टरी बबा अउ रउतईन दाई संग-संग रांधे करे के काम करे लागे। कोनो काम छोटे बड़े नई होवै। काम करे म का के लाज।
गांव के सियान मन कहिथें- परवार के बड़े अउ छोटे ल भारा जादा परथे। मंझला-मंझली मन तो खोल्लो नहाक जाथें। हीरा- भागीरथी के छेवरहा बेटी। नानपन के कमेलीन। सबके दुलौरिन हा दाई ददा ल कतेक बेर का चाही, बूढ़ी दाई के ओखर, बड़े भाई मन के संवांगा, दीदी मन के बेनी चोटी। सबो बर पूर जाय। कहत हंव न धरनी कस चुनन-चुनन बुता करते रहय। ओखर ददा तभे कहय-हीरा सबके हरय पीरा।
खड़-खड़… संकरी बाजते सात भोला अपन दई के कोरा ले कूदीस। दादू- आगे दादू आगे। फइरका उघरते सात भोला दादू मेर रपट जाथे। सेत बई, भोला के दई टी.वी. देखत बइठे रइथे, उठके रंधनी कती जाथे। कुछु चहा-पानी के जोखा मढ़ाथे। मनहरन कही पारथे- कस वो आज भजिया मजिया नइ छान डारते। खाए के बड़मन करत हे। गुनगुनहा जाड़ घलो लागत हे।
तुंहर तो रंग-रंग के गोठ सेत बई तनतनात कहीस बिहनिया ले हमर कनिहा पीरात हे तेखर गम नइए। आते साथ फरमईस। सेत बई के तेवर रेख के मनहरन सुकुरदुम। मध्दम सुर म कहीस- त तोला कोन कहत हे- महारानी। हीरा ह बना डारतीस न। ओहर तो दूएच धरी म छानछुना के मढ़ा दीही। हीरा कहां हस वो थोकन तहीं ह भजिया छान डारते।
भइया मैं ह तोर भांचा ल पियात हंव। अभीच्चे थिराए हंव। बियारी बर साग-भात रांध डारे हंव। हीरा कहते कहत उठगे।
अरे अभी तो बेटा बुड़के बियार नइ होए हावै। भात साग ल बेर बुड़ते थोड़ी लीलबे। भांचा ल छोड़ अऊ कहत हंव तेला कर डार। ए छोटू भांचा के रात दिन के पीरीर-टीरीर रोवाईच ए। थोकन दबकार के चुप कराए बर नइए। बस पियाए के ओढ़र…।
भइया के गोठ सुनके कच्च ले करथे हीरा के छाती। सब दिन जेकर सेवा म लगे रहय, तेन मनहरन भइया ह ओढ़र मढ़ात हस कहि दीस। हाए कसन दिन…।
गांव के इस्कूल ले बार भी पास करके हीरा बीए करत रहय। साइकिल चला के बलौदा जावत कलयान कॉलेज म। बीए के आखिरी बछर रहय। परचा चलत रहय। फेर अपन बड़े बहिनी के बिहा म दऊंड-दऊंड क़े कमावत राहय।
हीरा के ममा ह कहिस भांची के परीच्छा हे अऊ तुमन ओला पढ़ेच्च नइ दव, त कइसे पास होही? हीरा के दाई कहीस- का करबे भाई तोर भांची पास होके कलेक्टर, पुलुस बन जाही। भारी चिंता करत हावस। ऐसो भर टूरी पढ़ लेवय तहां आन बछर एकरो खूंटा मढ़वा दिहां। असना नइ कहंय दीदी। आज काल तो नोनी मन घलो साहेब सिपइया बनत हे। बंदूक चलावत हे। सासन चलावत हें। हंत तैं अपन बेटी ल बने पढ़ा डार न ग…।
कसनही- जसनहो करके हीरा बीए पास हो जाथे। राईस मील म लिखा-पढ़ी के काम करइया मोहन संग ओखर बिहाव होगे। सुखे-सुख म डेढ़ बछर बीतत हीरा के कोरा म छोटू आगे।
हीरा के बेवहार ले सास-सुर जेठ-जेठानी परसन रहीन। हीरा के ससुरार जाए म ओकर दाई-ददा, भई-भऊजी ल अखरय। फेर समे के खेला ल कोन जानथे। पंचराम मिरझा ठीके गाठे। कइसा रेल बनाया बनाने वाला। हीरा के बिहा होए तीन बछर नइ पूरे पाइस के एक दिन घर लहुटत म डंफर के चपेट म आके मोहन काल कर डारीस। हीरा ऊप्पर तो पहार टूटगे। मोहन के सेठ मदद नइ करीस। हीरा करय त का करय।
बेटी के दु:ख देखके ओखर दाई अपन घर ले आईन। मइके आके मन भुलाई कइके? फेर मन भुलाथे का?
दू-चार कौंरा परान राखे बर खावय। सुन्ना म छोटू ल पोटार के रोवय।
ददा के नानपन के संगी मनोहर गांव आईस। मनोहर बेलासपुर म सरकारी डॉक्टर रहय। ओला देखके हीरा भीतरी खुसर जाथे।
डॉक्टर कका गोहराईस- कस बेटी रिसाए हस का। आन दफे आंव त डाकटर कका कहत तीर म आ जावस। हीरा कलेचुप आके ठाढ़ हो जाथे। डॉक्टर देखके अबक रइ जाथे।
थोकन बेटा के गए ल डाकडर कका कहीस एकर मन भुलाए बर कुछु कांही करवाए करव नहीं त असनहे परे रहे म सरीर के नकसान होही। ओईच कती ल सोचत रही त थोरे बनही भई। जऊन होगे तऊन होगे। विधि के विधान थोरी टरथे।
थोर बहुत करत रही त ओला बने लागही। फेर अब तो जमाना करत रही त ओला बने लागही। फेर अब तो जमाना बलद गे हे। जी कड़िा करके ओला कुछू करे बर परही न।
रेख भऊजी आजकाल तो नोनी पिला मन बाहिर जाके काम करत हें। हीरा पढ़े-लिखे हे। अऊ अभी एखर उम्मर कतेक हो गए हे? कुछु सीख-साख जाही त ओकरे काम परही। हां, अऊ कोनो हाथ यमोइया घलो मिल सकत हे।
कइसन बात करत हव डाकडर दाऊ। एक घंव ओकर ददा हीरा ल अइसने कही पारीस भइगे नोनी सुरर-सुरर के रोना। मैं बोझा बन गए हंव दाई त मोला ससुरार अमरा दे। मोरो पान-पतरी म गुजर हो जाही। तब ले नइ कह सकन हमन। एक दू झन दूजहा सगा आए रहीन। दू लइका के बाप रहीस, सरकारी करमचारी रहीस। ओमन तियार रहीन। हीरा के बेटा घलो बर तियार रहीन, फेर हमी मन हिम्मत नइ करे सकेन।
डाकडर कका चल दीस। ओकर कहे गोठ म गुनत सबे बिधुन हो गए रहीन। तीन बछर पहागे। हीरा घर के बुता काम म भुलाए रहय।
इतवार के संझा अंगना म सब बइठे रहंय तसनहे रामकली आगे अऊ हीरा ल अपन घर बुलाए लेगे। ओकर इहां महराजिन बइठे आए रहय। हीरा ल देखके महराजिन कहीस- नोनी मैं तो आन घर के छईहां नइई खूंदे रहें, बुता करई तो जानते नइ रहें। फेर मोर आदमी के बीते म जीनगी के ताना नना होगे। घर चलाय बर गहना-गूंठा तक बेचागे। माय मइके मैं दिन के चार दिन बने राखही तहां…। नानमुन गोठ ह हूल मारे कस लागथे। एही पाय के मैं मिस्टरी बबा अउ रऊतईन दाई संग संग रांधे करे के काम करे लागे। काम म का के लाज? बुता नइ करबो त हमर पेट के भरोइया कोन? लइका मन के जतनोइया कोन? चार पइसा हाथ म माढ़थे त भला लागथे। कोनो काम ह छोटे नइ होवै तेकर परगट परछन मैं पा गए हंव। मुंह के छोछल मरइया कोरी अकन मिल जाही, फेर का काम के।
ले नोनी रिस झन धरबे। दुखिया अंव न गोठिया पारेंव। एती हीरा के मन म खलभली माच गए रहीस। दाई ददा तो ओकर चिंता म छुटत हे। भईया अपने म मगन रइथे अऊ भऊजी। भऊजी सुना के ताना मारय। कपरा ओनहा के जात ल गन देवय। अपन लईका मन बर रंग-रंग के ओनहा अऊ ओकर छोटू बर कनकी बुलकऊ उप्प्र ले एहसान लदई।
हीरा ल चुप देखके रामकली कहीस- महराजिन दाई सीरतो कहत हे। तहुं तो पढ़े लिखे हस कुछु करबे त बता। मोर बाबू बलौदा म कपरा-लत्ता के दुकान करे हे। मे हर इहां जाथव। काहीं बात के चिंता नइए।
एक दू दिन के गए ल हीरा दाई ददा ल पूछथे। ओमन हामी भरथे- तोरेच मन ए बेटी। जा न का होवत हे। सीताराम बने मइनखे ए। हीरा रामकली संग सहर जाथे। ओमन दुकान म पहुंचथे त सीताराम हीरा ल देखके बड़ खुस होथे। तोर मन ओही त आ जाय कर बेटी। रामकली के नइ रहे म अकेल्ला पर जाथंव। एहर कभू-कभू ओतिया देथे। दूनो बहिनी आ जाहव संग म त महूं ल फिकिर नइ होही। फेर मइलोगन मन ल उनकर परसन के ओनहा देखात म सकुच लागथे। तैं तो बनेच पढ़े-लिखे हस, दुकान म बइठबे त अलगे परभाव परही। बने किसिम क ओनहा कपरा आडर करबे।
संझा लहुट के हीरा दाई-ददा ल अपन मन के बात बताईस। दाई ल तो बने नइ लागीस, फेर डाकडर कका के सुरता करके हामी भरदीस। हीरा दुकान आए-जाए लागीस।
महीना दिन के गए ले सुकवार के दिन सीता राम आईस। हीरा ल बला के ओकर दई दा के आघू म एक हजार रुपिया दे के कहीस, बेटी तोर मेहनत के फर ए झोंक ले।
हीरा के दई- ददा सोचत हे अब ओकर बेटो परभरोसी नइए। अपन जिनगी चला सकत हे। नवां अंजोर तो दिखत हे।
अशोक नारायण बंजारा
सिविल लाईन
बलौदाबाजार
Related posts:


text:
व्यंग्य : नावा खोज
डोकरी दई के छोटे बेटा ला परदेस मे रहत बड़ दिन होगे। चिट्ठी पतरी कमतियागे। बेटा ल बलाये खातिर, खाये, पहिरे अऊ रेहे के निये कही के सोरियावय, डोकरी दई। को जनी काये मजबूरी म फंसे रहय, बेटा नी आवय। तभे मोबाइल जुग आगे, बेटा ओकर बर, मोबाइल पठो दीस। दई पूछीस ये काबर? बेटा बतइस - तोर खाये पिये अऊ रेहे के, सबो समसिया येकरे आगू म गोहनाये कर, समाधान हो जही। दई समझीस के अतेक काम के आय, त येला जतन के राखना चाही। फुला म मढ़हाहूं त, नाती टूरा मन दिन भर बटन ला चपकही, रंधनी खोली म राखहूं, त बड़की मजा मारही। येती ओती मढ़हा पारहूं अऊ कनहो लेगगे या हाथ ले कनहो नंगालीन तब …… मोला खाये बर कोन दिही, मोर बर कपड़ा कोन बिसाही, मोर घर कइसे बनही। मोबाइल ल पेट म, किड़किड़ ले फरिया बांध के लपेट डरीस।
पेट म मोबाइल जइसे छुवाइस, डोकरी दई के भूख पियास अपने अपन हरागे। एती ले ओती मटमटावत किंजरत रहय। अपने अपन कभू गाना गाये कस करतीस, कभू नाचे कस। माटी के कुरिया ल टोर के बिलडिंग के सपना सनजोये लगीस। निरमामूल अन्न तियाग दीस, फेर न बिमार परीस, न कनहो दवई दारू इलाज पानी के आवसकता। नाती मन सोंचे – डोकरी दई ला का होगे? काकरो संग बने गोठियावव निही, दिन भर अपन पेट मा काला काला टमरत, येती वोती चपकत रिथे, कहीं खाये न पिये, कहूं बिमारी तो नी सचरगे। गांव के बईगा करा देखना सुनना होगे। बईगा किथे – मसान पदोवत हे, मोर तीर एकर काट निये। बिगियान कहां मानही गा, भूत परेत टोनही टमानही मरी मसान ला। डाकटर मन करा जांच करइस, कहींच बिमारी नी निकलीस। डाकटर मन, पेट ला जइसे छुवय, दई नाचे कूदे कस करय, अपने अपन हांसय, काकरो संग गोठियाय कस करय, कहीं पढ़हे के परयास करय। एकसरा सोनोगराफी म घला कहींच नी पइन।
डाकटर अऊ बिग्यानिक मन बर खोज के बिसे बनगे। बहुतेच तलासीन। ओकर पेट ला अपरेसन करके चिर डरीन। कहींच नी अमरईस। सरकार के सल्लाहकार मन तक बात पहुंचगे। एक कोती सरकार के मुखिया, परदेस के जनता के, रोटी कपड़ा अऊ मकान के समसिया के समाधान करत करत दुबरागे रहय। दूसर कोती ओकर सल्लाहकार मन, मोबाइल ले भूख मेटाये के नावा खोज म लागगे।
सरकार के सल्लाहकार बिगियानिक मन, कलेचुप डोकरी दई करा पहुंच, पूछे लगीन। दई बतइस – जबले पेट म मोबाइल बानधे हंव, तबले मोर पेट म भूख के रिंगटोन बंद होगे। पेट ला चपकथंव, तब रंग रंग के गाना सुरू हो जथे, तहन कपड़ा लत्ता के खियाल नी रहय, बिधुन होके नाचथंव। इही म, कभू कभू देस के सबले बड़े मनखे के मन के बात सुनथंव, कभू परदेस के मुखिया के गोठ, इंकर मनके बात मोला चुटकीला सुने कस लागथे। वाजिम म, डोकरी दई सुनत सुनत हांसय अऊ हांसत हांसत कहय – बड़े आदमी मन घला बड़ मजाक करथे दई……। कभू कभू मोबाइल म सनदेस आतीस के, तोर खाता म पइसा जमा करे जावथे, तंहंले, अपन खाता ला जांचय अऊ कहय “वहादे, मोला फेर अपरेल फूल बना दींन”। येती ले, अपन समसिया के इजहार करतीस, त ओती ले जबाव आतीस – पचास बछर म जेकर निदान समभव नी होइस डोकरी दई, अभू ले कइसे हो जही, हमूमन ला दस बीस बछर तो बितावन दव। बेटा ला भुलागे, दिन भर उहीच म लगे रहय, नाता रिसतेदारी धीरे धीरे छूटे लगीस।
बपरा सरकार, जनता के चिनता म हाड़ा होगे रहय। ओहा सोंचय के, रोटी कपड़ा अऊ मकान के समसिया के कन्हो इसथायी निरवार समभव हे? समाधान बर पारटी के भवन म बिचार सिविर चलथे। सल्लाहकार मन सोधपरक सुनदर समाधान सुझइस क, जनता ला फोकट म मोबाइल बितरन करदे जाय। सरकार के मुखिया पूछीस के, येकर ले का होही ? तब ओमन बतइन के, मोबाइल हा जनता के भूख मेटा सकत हे। कुछ बिघ्न सनतोसीमन आपत्ती करीन के, मोबाइल हा कनहो के मूलभूत समसिया ला थोरहे निरवार सकत हे। सल्लाहकार मन किहीन, हमन सोध करे हाबन, डोकरी दई के पूरा किस्सा सुनइन। मुखिया किथे – तुंहर सोध फेल होगे तब ? सल्लाहकार मन किथे – फेल होइच नी सकय। उइसनेच मोबाइल बितरन करबो, जइसने मोबाइल, डोकरी दई के भूख मेटावत रिहीस। मानलो कनहो कारन ले, मोबाइल म वाइरस खुसरगे, तब भी, मोबाइल बेचइया अऊ बितरन करइया मनके पेट के अगनी तो सांत होबे करही………..। कोन जनी अऊ मउका मिलही नी मिलही, तेकर ले कमसे कम अपन मनखे के पेट के चिनता म, बात जम्मो झिन ला जंचगे।
केबीनेट म परसताव पारित होगे। जनता के भूख मेटाये बर, कपड़ा अऊ मकान के समसिया ला निरवारे बर, जनता ल मोबाइल बितरन करे जाही। दूसर दिन, देस परदेस के जम्मो पत्र पतरिका मन म, बड़े बड़े अकछर म छपे रहय के, “ सरकार ने रोटी कपड़ा और मकान की समस्या का समाधान खोजा “। परदेस के सल्लाहकार मन, अपन ये खोज ल पेटेंट करवा डरीन। एक कोती, मोबाइल बंटावत हे, दुकानवाला के पेट भरत हे, बितरन करइया घला तरत हे, फेर मोबाइल पवइया के काये होइस पता नी चलीस …… । दूसर कोती, पता चले हे के, अतेक बड़ समसिया के समाधान ल चुटकी म खोजइया बिगियानिक सल्लाहकार मनला इनाम देबर, नोबल समिति हा छत्तीसगढ़ ले नाव मांगे हे।
हरिशंकर गजानंद देवांगन
छुरा


text:
फेरीवाला
पगार मिले दु चार दिन नी बीतन पईस बिहने टिफिन मा दार भात भर ला जोर दिस। संझा घर आयेंव त साग बर केहेंव त किथे पईसा सिरागे त काय करन। अतका सुनेंव ते रिस हा मोर मुड़ी मा चढ़गे। मेहा केहेंव कईसे वो दु दिन होय नईहे पगार मिले अउ पईसा सिरागे कथस अउ महीना सबो बाचे हावे कईसे करबो? अतका केहेंव ते मोरो बर अंगार असन होगे भई। कलेचुप कुनमुनात बईठे रेहेंव अउ एकर सिवाय काय कर सकत रेहेंव। फेर गोसईन के मुहु एक घांव खुलगे ते बंद कहां होने वाला। किथे- एक घांव साग रांध के नी जोरेंव ते अतक गोहार परगे के काय बतांव। सरी दिन अईसने करतेंव ते कोनजनी। पईसा हा उरकगे त कहांले साग-भाजी आही। मैं केहेंव-तोला पहली ले चेताय रेहेंव पईसा ला महीना भर ले पुरोना हे अउ दु दिन नी बीते हे पईसा खतम होगे किथस। गोसईन किथे-हेहो मेहा अपन दाई भाई ला धरा देथों। वोमन तो कहीं ल देखे नई हें न मेंहा देखे हांव? तुमहर घर मा आय हंव त देख परे हंव। अईसने चलते रिहिस तेला नोनी हा सुनत रिहिस। वोहा मोला किथे- ददा चार दिन पहली फेरी वाला आय रिहिस त पारा-परोस के मन चददर अउ आने कपड़ा लीन त दाई हा घलो चार ठन चददर ल ले हावे। का बताव रे? तईसे लागिस। मेंहा केहेव कईसे वो तोला कहीं लागथे के नही परानी किथे काय होगे तेमा अतेक बोमियात हस। मिही बड़ जनिक अपराध कर डरेंव तईसे। परोस मा मोहन मोर संगवारी रहाय वोला केहेंव कईसे जी तुमहरो घर चददर ले हावे कहिके सुने हांव फेरी वाले करा? देखा तो तुमहर चददर ला कतेक पान हावे तेनला। मोहन किथे- मेहा तो नी जानों जी रहा मेहा घर कोती पुछत हंव। पता चलिस उंकरो घर पांच ठन चददर ल नपा डरे हावे। उकरों घर अपन गोसईय्या ला हबके असन करथे काला बताबे अपने फदित्ता ताय। तेकरे ले आंखी कान मा पोनी ला डार के कलेचुप रेहे रा। मेहा तो थोर बहुत मौका देखके डाट डपट करि लेथों फेर मोहन बिचारा हा बड़ सिधवा हरे। तेकरे सेती पिसात रिथे।देखा तो चददर ला कहिके अपन घर के अउ मोहन घर के चददर ला मांगायेंव। देखब तो बने दिखत रगाय जठा के देखेव त खटिया के आत रिहिस हावे। कडकडहा लगिस त पानी मे डार के देखेव नीचो के सुखायेव वोकर बाद जठाके देखेव ते खटिया ले कतकोन के छोटे होगे रहाय। फेर कडकडाहट हा जाबे नी करे रिहिस। फेर पानी मा डुबोयेंव सुखाय के बाद देखथों ते चददर हा अतका छोटे होगे ते काय बंतावं टावेल हा घलो वोकर ले बड़े रिथे। हमर मनके तो करम हा फुटहा हावे काय करबे। फेरी वाला कोन हरे कहां रिथे अब ये जिनिस के काय होही तेकर कोनो माई बाप नइहे। गोसईन मनला अभीन तो समझ आगे फेर काली बर कोनो फेरी वाला आही तहाने फेर जुन्ना गोठ ला भुला जही। अउ फेरी वाला हा अपन फेरा मा लपटात अपन उदीम ला सिध करत जही।


text:
भोला... ए...भोला.. लेना अउ बताना अंजलि के कहिनी ल-जया फेर लुढ़ारत बानी के पूछिस।
भोला कहिस- अंजलि जतका बाहिर म दिखथे न, वोतके भीतरी म घलोक गड़े हावय। एकरे सेती एला नानुक रेटही बरोबर झन समझबे। एकर वीरता, साहस, धैर्य, अउ संघर्ष ह माथ नवाए के लाइक हे, तभे तो सरकार ह नारी शक्ति के पुरस्कार दे खातिर एकर नांव के चिन्हारी करे हे।
-हहो जान डरेंव भोला, फेर सरकार के बुता म तोरो योगदान कमती नइए। आज अंजलि ल जेन सब जानीन-गुनीन, सरकार जगा सम्मान खातिर वोकर नांव पठोइन, सब तोरे सेती तो आय। तैं कहूं वोकर बारे म लिख-लिख के पेपर मन म नइ छपवाए रहिते, त खादन के हीरा कस उहू कोनो मेर लुकाए-तोपाए रहितीस।
-तोर कहना सही हे जया, फेर लिखे-पढ़े वोकरे बारे म जाथे, जेन वोकर योग्य होथे। कोनो भी अयोग्य मनखे खातिर कुछु लिखबे, त एकर ले लेखनी के अपमान होथे, एकर सेती ए कहई ह सही नइए के अंजलि ल नारी शक्ति के पुरस्कार मोर सेती मिल हे। अरे भई मैं वोकर बारे म नइ लिखतेंव त कोनो अउ लिखतीस, आखिर हीरा के चमक अउ फूल के खुशबू ल कोनो रोके-तोपे सकथे का, आज नहीं ते काल वोकर चमक दिखतीस, फेर दिखतीस जरूर।
- एकरे सेती तो मैं तोर मेर केलौली करत हौं, बताना अंजलि के कहिनी ल। जया फेर गोहराइस।
-त कहिनी ल सुन के कइसे करबे?
- अई कइसे करबो, हमूं मन वोकरे सहीं आत्म निर्भर बने के उदिम करबो। कब तक पर भरोसील रहिबो, अपन जांगर म कमाबो अउ अपन जांगर म खाबो।
भोला ल जया के ए बात अच्छा लागीस।
वो कहीस- मैं चाहथौं जया, के जम्मो नारी परानी मन आत्मनिर्भर बनयं, अपन पांव म खड़ा होवयं। आज हमला जेन नारी शोषण अउ अत्याचार के किस्सा सुने ले मिलथे, वोकर असल कारण आय बेटी मनला पढ़ा-लिखा के आत्मनिर्भर नइ बनाना। मोला समझ म नइ आवय आज के पढ़े लिखे जमाना म घलो पर के धन कहिके वोकर शिक्षा अउ रोजगार खातिर काबर धियान नइ दिए जाय।
भोला लंबा सांस लेवत कहिस- अंजलि संग घलोक तो पहिली अइसने होए रिहीसे। दाई-ददा मन जइसे खेती-मजूरी करइया रिहीन हें तइसने उहू ल बना दिए रिहीन हें। ददा छोटे किसान रिहीसे तेकर सेती वोकर दाई ल घलोक गृहस्थी के गाड़ी तीरे खातिर अपने खेती-किसानी के छोड़े आने बुता करे ले घलो लागय।
- अच्छा आने बुता घलोक करय, कइसन ढंग के। जया अचरज ले पूछ परीस।
भोला कहिस- हां, अपन खेत के बुता ल करे के बाद वोकर दाई ह जंगल ले लकड़ी अउ कांदी-कुसा लान के तीर के शहर में बेचे ले जावय। अइसने वोकर ददा ह खेती के बुता के बाद घर-उर बनाय के ठेका लेवय, कुली-मिस्त्री संग खुदो राजमिस्त्री के बुता करय। अइसन म तैं खुदे सोच सकथस जया तब अंजलि अउ वोकर भाई-बहिनी मन कतका अकन पढ़त रिहीन होहीं?
-अई... अइसन म कोनो कहां पढ़े सकही।
-हां, तैं सही काहत हस जया, चार झन नान-नान भाई बहिनी म सबले बड़े अंजलि भला कइसे पढ़े सकतीस। चौथी तक पढ़े पाइस। तहां ले उहू ह अपन दाई संग जंगल जाए लागिस, लकड़ी अउ कांदी लाने खातिर। अइसने करत-करत सज्ञान होए लागिस त दाई-ददा मन तीर के गांव म वोकर बिहाव घलो कर दिन।
कांचा उमर म भला बिहाव के अरथ ल कोनो कहां जानथें। न बाबू पिला, न छोकरी पिला। एकरे सेती अंजलि ससुरार म तो चल दिस फेर जांवर-जोड़ी के सुख ल नइ जानीस। ठउका बिहाव के होते वोकर जोड़ी ल पढ़ई करे खातिर शहर भेज दिए गीस, अउ अंजलि घर के संगे-संग खेत-खार के बुता म झपो दिए गीस। ए बीच अंजलि ल अपने ससुर के गलत नीयत के तीर घलोक सहे ल परीस एकरे सेती वो ह अपन जोड़ी ल मना-गुना के मइके म आके रेहे लागीस।
दमांद बाबू जब पढ़ लिख के हुसियार होगे त नौकरी करे के उदिम करे लागीस। फेर वोकर दाई-ददा तो निच्चट अड़हा काकर तीर जाके वोकर बारे म गोहरातीस। एकरे सेती वोला अपन ससुर तीर जाए ले कहिस। वोकर ससुर माने अंजलि के ददा ह घलोक पढ़े-लिखे नइ राहय, फेर घर-उर बनाए के ठेक ादारी करत शहर के जम्मो बड़े-बड़े अधिकारी मन संग चिन्हारी कर डारे राहय। अपन इही चिन्हारी के सेती वोकर दमांद ल सरकारी ऑफिस म नौकरी लगवा दिस। अउ अंजलि के अपने ससुर के सेती ससुरार नइ जाए के जिद के सेती दमांद ल घलोक अपने घर राख लेइस।
अपन जोड़ी संग रहे के सुख अंजलि ल जादा दिन नइ मिल पाइस। काबर ते ससुर ऊपर लांछन लगाए के सेती वोहर मने-मन म तो चिढ़ते राहय ऊप्पन ले शहर म पढ़त खानी उहें के एक झन छोकरी संग वोकर आंखी चार होगे राहय। एकरे सेती जब वो ह नौकरी म परमानेंट होइस, तहां ले ससुराल के घर ल छोड़ के शहर म रेहे लागिस, अउ वो शहरिया छोकरी संग बरे-बिहाव सही बेवहार करे लागिस। अंजलि ए सबला के दिन सहितीस? आखिर वोला मजबूर होके मइके म बइठे बर लागिस।
अब अंजलि ल अपन जिनगी अंधियार बरोबर लागे लागीस, वो सोचिस- सिरिफ भाई-बहिनी मन के सेवा अउ कांदी-लड़की बेच के जिनगी ल पहाए नइ जा सकय, तेकर ले फूफू दीदी जेन बड़का शहर म रहिथे, तेकरे घर जाके शहर म कुछु काम-बुता करे जाय।
- अच्छा... तहां ले अंजलि अपन गांव ल छोड़ के शहर आगे-जया पूछिस।
-हहो जया, इही शहर म तो मोर वोकर संग भेंट होइस। तब ले अब तक मैं वोकर जीवन के संघर्ष यात्रा ल देखत हावौं।
-वाह भोला... वो तो आखिर पढ़े-लिखे नइ रिहीसे त फेर एकदम से ए बड़का काम ल कइसे धर लिस होही?
- तैं सही काहत हस जया... अंजलि ल ए बड़का जगा म पहुंचे खातिर अड़बड़ मिहनत करे ले लागे हे। शुरू-शुरू म तो जब वो ह शहर आइस त रेजा के काम करीस। कोनो जगा घर-उर बनत राहय तिहां अपन फूफू दीदी संग माटी मताए अउ गारा अमरे बर जावय। तेकर पाछू एक झन डॉक्टर इहां झाड़ू- पोंछा के काम करे लगीस। इहें वोला पढ़े अउ आगे बढ़े के माहौल मिलिस। उहां के डॉक्टर अउ नर्स मनले मिलत प्रोत्साहन के सेती वो आया, फेर नर्स अउ फेर नर्स ले डॉक्टर के पदवी तक पहुंचगे। फेर एक दिन अइसनो आइस जब वो दूसर के अस्पताल म नौकरी छोड़ के खुद के अस्पताल चलावत हे। अब वो माटी मताने वाली अउ झाड़ू-पोंछा लगाने वाली नहीं, भलुक, डॉक्टर अंजलि हे।
-सिरतोन म भोला, लोगन के विकास के किस्सा तो सुनथन फेर एकदम से कोइला ले हीरा के दरजा पावत कमतीच झन ले देखथन।
-तैं सही काहत हस जया, तभे तो सरकार ह वोला नारी शक्ति सम्मान दे के निर्णय लिए हे। अवइया राष्ट्रीय परब म वोला हमर राज के मुख्यमंत्री ह शासन डहर ले सम्मान करही।
- फेर भोला... वोला अपन ये संघर्ष के दिन म अपन जोड़ी के सुरता नइ आइस?
-दगाबाज के सुरता कर के काय करतीस?
-तभो ले जिनगी म एक संगवारी के, एक परिवार के जरूरत तो घलोक होथे न, तभे तो जिनगी के आखरी घड़ी ह पहाथे।
- हां जया, तोर कहना सही हे, फेर अब वोकर परिवार तो अतेक बड़े होगे हवय के वोला एक ठन घर म सकेले नइ जा सकय। जतका झन के दवई-पानी करथे, रोग-राई ले छुटकारा देवाथे, सब वोकर परिवार के हिस्सा बनत जाथें।
- हां... ये तो भौतिक परिवार होइस। फेर अंतस के सुख तो कुछु अउ खोजथे न।
-तोर कहना सही हे जया, फेर अंजलि एकरो रस्ता निकाल डारे हे। मन के सुख अउ शांति के खातिर वो ह अपन तीर-तखार के कलाकार मनला जोर के एक ठन सांस्कृतिक समिति बना डारे हे। तैं तो सुनेच होबे के संगीत ह आत्मा ल परमात्मा तक पहुंचाए के सबले सुंदर अउ सरल रस्ता होथे, एकरे सेती एला असली सुख अउ शांति के माध्यम कहे जाथे।
- अच्छा-अच्छा त अंजलि ह डॉक्टरी के संगे-संग कलाकारी घलोक करथे।
- हां जया... तन के सुख के संगे-संग वोह लोगन ल मन के सुख घलोक बांटथे।
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com